text:
"Atuda karunya, Bah. Dinyenyeri ku salakina. Geus aya tauna ngaranda. Tada teuing sangsarana. Jaba budak jeung kolotna bayuaneun. Kapan katingali sakitu ripuh."
"Ilaing geus beunghar kitu, Sujang? Sok hayang jadi satria jang batur, ari jang kulawarga matak kuciwa"
"Ari abdi mah gede pangharepan . Usaha eukeur. Dikeureuyeuh, wae. Lain baheula uing diajar ngaji kudu boga raja' anu hade"
Haseup.
"Kapan kudu babandingan jeung khauf. Ulah sok gurunggusuh"
"Nya, abdi boga rencana. Tatan-tatan. Inggis ku bisi, jadi antisipasi. Aya usaha cadangan, najan leuleutikan jang..."
Teu kebat, kaburu gebes ku Abah,
"Haseup deuleu, anu kitu mah. Kudu geus puguh cekel delegna. Da hirup mah euweuh siaran tunda. Ayeuna butuh, kudu aya"
"Uing sieun jinah, Bah"
"Tah, eta ayeuna dipake alesan."
Tapi aya nu karasa dina jero sirah Abah aya haseup. Mimitina ngelun. Jadi eusi sirah bari pepereket hayang kaluar. Tina ceuli. Irung. Mata. Pori. Ngaheurinan jeroning dada. Antukna sakabeh awak Abah jadi haseup.
"Hampura, Jang. Ika moal dibikeun ka ujang nu can jelas gawéna," sora Juragan Sudinta tatag. "Nuhun Juragan kana panampikna. Abdi nampi kana katuna," walon kuring bari ngaléos tanpa pamit heula. Awak ngageter. Nafsu amarah ampir teu kawadahan.
"Man, aya panggilan ti perusahaan Jepang," sora indung bangun reueus barang kuring datang ka imah. "Alhamdulillah, ieu téh du'a ema," walon kuring bari nyium panangan anjeunna. Wijaksana pisan indung téh, kuring dijurung indit gawé di Jepang. Ampir dua taun gawé, ayeuna kuring bisa nyelang heula balik ka lembur.
"Bieu aya Juragan Sudinta kadieu," saur ema. "Aya naon cenah jalma sombong téh ngadon ngalanto ka imah urang, Ma?" walon kuring acuh. "Gering cenah anakna téh, Néng Ika embung kawin ka sasaha, daék kawin... asal ka manéh cenah," ema neuteup kuring anteb. Jelegur, aya nu neumbag kana dada. Aing téh lalaki, teu sudi najis kudu ngawin anak jalma nu pernah ngahina.
di tungtung gang, aya budak leutik ceurik balilihan, kokoceakan, indungna keur ngais si bungsu, "emaaaaaa hayang dahaar!!!!", indungna sedih campur aduk jeung lieur ngurus budak + mikiran risiko, salakina tukang beca balik peuting masih dines keneh bae, lepas lohor sakulawarga can sarapan ti isuk-isuk, teu ngejo-ngejo acan...
Sapaninggalan bapa, harita rajabrana dikawasa ku Ojak, dipake poya-poya gunta-ganti awewe, Indung anu bacewek wae ngawekwek ngomongkeun ka teu panujuan kapaksa di usir ti imah. Teuing nyiruruk ditempat saha. Sataun ti harita imah kahuruan, eweuh pisan anu kapulung rajabrana teh beak digayem seuneu.
Si Apep sobat dalit ti leuleutik, mere jalan nyicingan saung anu aya dikebon,bari ngolah kebon supaya boga bekel hirup. Dua taun ti harita si Apep datang ngabejaan yen kebon jeung saungna geus dijual, wayahna kudu nyingkah.
Léging hideung dipadukeun kaos beureum semet pingping, nyitak awak.
Méméh kaluar jilbab modél Cécé Kirani dipaké. Rantang dikantong kérésékan. Motor metik kaluaran anyar ngabelesur muru jalan bypass.
"Besuk téh? " Bagian narima tamu nampanan rantang nu diasongkeun, dipariksa taliti pisan. "Biasa wé pa, ngabantun lodéh sareung tongkol kasedep pun lanceuk" Ceuk manéhna.
Panggih ukur bisa silih pelong, silih rames, ngobrolkeun barudak, masrahkeun rantang. Kagiatan nu jadi ngabaku saprak salaki nganjrek dipangbuian.
"Tos aya nu leubeut deui mah?" Salakina nanya.
"Atos kamari aya lebet limapuluh juta," témbalna.
"Jadikeun baé ngagadé sawah nu sahéktar téh ,tawar atuh jadi saratus juta! " Salakina nyaluyuan ngagadé sawah deui di lembur.
Dijero sél rantang nu tadi dibawa ku pamajikanana dibuka , pangluhurna eusi sangu bodas, lalaunan dikoréhkeun, dina bagian anu ngelok kajero, dikoréhkeun, goréhél plastik ukuran lima sénti, tingkirintil aya lima bungkus eusi bubuk warna bodas, kitu deui dina rantang angeun lodéh aya lima plaastik deui .
Malum sarua tukang buburuh kasar.Geus jadi kabisaan Unen jeung Ukar.lamun kabagean ngaronda,maranehna sok sili pencetan di pos ronda.Harita Unen rengse dipencetan ku Ukar.Celengkeung Unen ngomong ,Kar, beuki dieu dirasakeun ku kuring,cara mencetan maneh teh beuki ngeunah.Tingal sarupa deui kakurangan meneh teh.Ukar,nembal, naon kang. kakurangan abdi nu sarupa teh?.Teu kireum-kireum,Unen ngajawab:" kari lolongna maneh teh ".Ukar colohok
Dina beungeut baloboran getih. Ngaberung. Napsu kapegung. Terus nyacampah Adina nu teu eleh gos. Paneker pageuh dicekel. Masih keneh nyakclakan. Beureum, mapaesan koral. "sok sok duruk tah angped teh, tuman". Tabung gas dibalangkeun. Song beungeut Adina ngahajakeun ditampeukeun kana beungeut Supir. Ngayokyok. "Paingan kueh lebaran teu dikana kelerkeun. Tiap dibungkus kantong keresek. Nyeri hate Apa mah". Sasar. Bapana direreyang. Di kasisi jalankeun. "Tos pa, Keun engke eta mah urang uruskeun. Anu penting mah apa salamet. Ayeuna mah supir kudu tanggung jawab heula", cek Lanceukna. Supir angger ngayokyok. Jelebot, beletak. Cereleng getihna tina irung supir abor-aboran. Kapiuhan. kecrek paneker dihurungkeun. Gur Angped kaduruk. Marengan 5 panumpang anu dikaluat.
Bulan sidengdang dina keukeupan mega, bari ngadongengkeun endahna cahya panonpoe, diriung ku Bentang nu ngabandungan daria.
Rasa panasaran meulit dina ati, pok Bentang kedal lisan," Ambu, kumaha carana hoyong pendak sareng panonpoe?" sorana gumeter nahan galura.
Bulan ngagelenyu," Wayahna bageur, kapanasaran hideup, moal tiasa kacumponan dina danget ieu."
" Naha? Ambu teu ngawidian?" Bentang tambih panasaran.
" Sanes Ambu nu teu ngawidian, mung urang ngagaduhan gurat takdir sewang sewangan, nu kedah ditampi ku rasa syukur!" tandes Bulan bari teu weleh imut.
Bentang ngahuleng. Naha Ambu Bulan tiasa ngadongengkeun Panonpoe, iraha paamprokna? gerentes Bentang, rasa panasaran motah noelan kalbuna.
Bulan rerencepan, enggal ngelemet ka satukangeun mega.
Bentang Bodas jeung Bentang Beureum dirapalan di KUA Tata Surya.
“Tarima abdi nikah ka Bentang Beureum kalayan mas kawin gas supernova, awan molekul, sarta inti reaksi fusi nuklir, dibayar kontan!” ceuk Bentang Bodas.
“Sah ayeuna mah urang silingurilingan,” pok Bentang Beureum.
Satuluyna maranehanana dumuk dina sistim bentang ganda UZ For. “Najan revolusi urang ukur sababaraha jam, tapi ulah hilap nya pikeun terus siliteuteup. Supados remen kajadian samagaha,” ceuk Bentang Bodas.
“Mung samagahana ulah gancang teuing, atanapi elat, nya?” pok Bentang Beureum, seuri koneng.
Lagu ngarumah tangga, tetela aya dua planet raksasa nu teu weleh ngahihileudan. “Sok nembongan wae. Saurna gaduh massa genep tikeleun massa Jupiter. Hawatos abdi mah,” ceuk Bentang Beureum.
“Ulah sieun. Da geuning eta dua planet raksasa teh sakali ngarevolusi mibutuh waktu 5-16 taun,” ceuk Bentang Bodas.
Ti harita, kalawan noron Bentang Bodas nyedot sakur material nu aya di sabudeureun beungeut Bentang Beureum. Ngamalir lir dina walungan angkasa.
Kampung ciuyah kaleungitan kokolot, Bah Uming geus tilar dunya. Kari waasna, biasanamah lagu Darso teu weleh nyoara, "amparan sajadah" jeung "halangan diri" singhoreng teh pertanda yen Inyana bakal mulih kajati mulang ka asal. Tapi bagja ditutungtungan ku istiqomah sanggeusna menang taufiq jeung hidayah. Pantesan sapopoena muyung, cenahmah syarat pilihan tea sieun teu kasanding, sieun teu cumpon pedah dirina rumasa lamokot ku dosa. Kabeh ngarasa leungiteun, kokolot anu milampah alus kacongona, anu geus nyaho bakal pimaoteun. Lain mati suri/ dianjangkeun deui, tapi geus titis tulis cunduk kana waktuna inyana ninggalkeun alam rame ieu...pileuleuyan bah Uming....mugi sing dicaangkeun, dilegakeun di alam kuburna oge meunang pangampura Gusti, aamiin.
Kuniang hudang, ret kana jam nu ngadaplok, geus jam dalapan, nyampa tarang budak angger nyebret keneh sakitu geus di bere parasetamol ge.
Ragamang kana loket tinggal lima rebu perak, beu teu cukup keur dahar isuk ge, buru2 mandi,sebrut2 dangdan sataker kebek,rap make baju nu panseksina,plus sapatu wedges 17 cm.
Jam salapan kaluar ti kamar kontrakan, bari teu poho nyium hela tarang budak,doakeun mamah meunang acisnya sayang, budak unggek jiga nu ngarti.
Geus nangkring aya dua jamna, can aya keneh si um nu ngiceupan, roko geus ampir beak sabungkus, ret ka kaler pihujaneun meni geus sacureun, hawa karasa nyecep kana tonggong nu buliglag.
Duuuh nasib, kumaha ieu teh.? gustiiiiiiii kabutuh meni padedet, keur ubar jeung dahar isuk, jaba nu boga kontrakan geus bulak balik bari sosorongot nagih sewaan.
Keur anteng ngalamun, ti kajauhan barudak satepak gogorowokan nyanyi nu kadengena teh " Habis berbatang batang tuan belum datang, bagaimana anak2ku dapat makan." Emhhh kang Iwan Fals mani pas lagu teh jeung nasib kuring.
Hatè bah Dinta ngarasa tenang. Hirup basajan di pilemburan. Teu nyangka. Bakal tepung jeung jaman modèl kiwari.
Poè ngabarangsang,ngagarang rasa nutungkeun rumasa. Hideung leuwih ti areng. Gelebug angin ngahurungkeun sakabèh eusi dada. Ngaguruhna ci hujan nambahan ngagedurkeun rasa nu aya. Kesang tambah juuh,teu bisa ngareureuh. Kudu terus lumampah. Teu kaboro nolih komo pipilih. Sieun katinggalkeun. Eureun, komo kaleyek. Jadi runtah. Lung-leng matak lieur. Hareupeun,tukangeun,gigireun, luhureun. Patinggarenclang. Matak kabita. "Piraku teu bisa!" Nafsu ngaberung, ditumpakan kalangkang nyorang kahayang. Era mun teu laksana. Wiwirang. Pada nunjuk, pada nyeungseurikeun. "Matakna hirup kudu biluk ka waktu mibapa kanu loba." Ngajelengèng. Norèkeun ceuli. Teu èling. Laju lumaku.
Gebeg! Reuwas. Hatè ngaleketey diri geus dituyun iteuk. Rumasa salah. Èra kènèh ku Manusa tibatan kunu Maha Kawasa.
Kumalayang di satengahing rebun halimun kahiangan. Mapag méga nu ngalimpudan langit. Pileuleuyan. Waruga nu kungsi diancikan. Sira jumepepeng tan humurip. Kula sukma nu medal mangsa rumongkah di médan danalaga. Sugan téh moal kieu balukarna. Asa isuk jaganing géto lalakon nu geus kaimpleng bakal natrat dina gurat kahirupan. Horéng teu kitu. Lawang hirup geus ditutup, lir nutupna lawang sigotaka na carita pawayangan. Pileuleuyan dunya dua papasangan. Pileuleuyan lemah opat papatan. Pileuleuyan dulur-dulur, baraya, sobat. Ulah rék pareunggas harepan, sing arémut, lalakon panjang kénéh, Lur!
Geus reup-reupan. Layung gé kari saudat. Bangawan semu ngagibleg. Caina campur jeung getih. Bau bangké deuih. Bubuhan keur usum perang. Perang dunya. Tukang Parahu guligah. Luak-lieuk. Bugang patumpuk-tumpuk. Téng waja. Kapal udara. Ngabangkarak di bangawan. “Tepi ka kieuna, Amang…!” gogodeg Lutung Kasarung. Bingung. Néangan nu dipigandrung. Nu sarimbag reujeung Indung. Weléh. Boa jadi korban perang. Keur kitu, aya nu cunduk. Wanoja nu rubat-rabét. Tapi geulis liwatsaking. “Purbasari!” ceuk Sang Lutung. Curinghak. Tukang Parahu ngabalieur. Nyumputkeun beungeut. “Tepung jeung Kakang Tumang?” Si Wanoja tumanya. Tukang Parahu ngabetem. Sang Lutung mata simeuteun. Kapincut. “Paéh di pangperangan, kitu?” Si Wanoja kukulutus sabot ngaléos. “Purbasari pisan, Amang! Yakin!” ceuk Sang Lutung bari nguniang. Tuluy lugay. Nuturkeun hariring asih. Angin bangawan ngulisik. Dumalingding. Teu mabek siga sasari. Tukang Parahu ngaheruk. “Sabaaar, Sangkuriang! Ukur Cinta nu baris ngajait jagat!” angin rintih humaréwos. Manéhna rumahuh. Meper rasa nu pagaliwota. Nyérangkeun nu tuluy guntreng néang bulan ka wétankeun.
Teu kasohor teuing, tapi jadwalna padet pisan malah mun keur usumna, ngarias teh hampir tilu poé sakali. Dina hiji waktu, pamajikan kuring dipénta bantuan ku tukang rias éta téh. Lumayan, bari ngalap élmuna gerentes haté pamajikan.
Bari ngarias, panon pamajikan mah muter, rét kaditu, rét ka dieu. Panasaran mik-ap naon wungkul nu aya dina ‘tas rias’ bu Haji téh. Teu kungsi 15 menit, anjeunna bérés ngariasna. Gebeg, haté pamajikan ngagebeg ningali hasil rias anu asal-asalan, jiga hasil tukang rias nu di kampung. Kitu deui dékorna, meja raréyod, taplak jeung kain bekron-na karuleuheu.
Réngsé ngarias, réngréngan tukang rias kaasup pamajikan kuring sarapan nu geus disadiakeun ku nu hajat. Keur sarapan, pamajikan kuring olohok bari teu eureun-eureun ngagésék panon. Teu kitu kumaha, panganten téh salin rupa jadi geulis jiga Nyi Roro Kidul, kitu ogé dekorasina jadi agréng tur méwah.
Harit basa sobat kuring Ani Satiawati menta diseraku ku salakina. Kuring protes. Manehn basa didahup ku Pa H asan teh kulantaran manehna geus teu tahan deui hirup nyorangan basa salakina maot kacilakaan tabrakan motor di Nagreg. Lila kana 3 taunna manaeh hirup nyorangaa Tapi mungguhin manusa jeung manehna sehat tur ngora keneh oge boga rupa. " Rek nengan nu kumaha deui Ani. nu penting hirup aya nu ngabayuan, diimahan, sagala kacumponan. Naha make menta diserahkeun ??
" Ah teu kiat Ceu, asa hirup teh dipake cocoaan, Teu aya kakurang tapi hate asa disasaak. Teu, teu adil ah Ceu" cenah bari tungkul
Naon anu kaalaman ku Ani, naha bet kalaaman ku kuring? Basa kuring niat gilig jadi nu ngora kawin ka Bapa Sukma. Ah teu kuat 3 taun, awak kuring jadi kuru, hate loba kanyeri, make sok nyeri hate mun kadengae manehna jalan-jalan jeung pamajikanana anu kolot.
Kuring geus ngajukeun niat papisah jeung salaki kuring ka KUA.!!.
Nineung ka Agan teh eta ku boralna. Teu kaur manah kagaleuh beubeureuh. Lebet dompet estuning muruhpuy uduh. Kantenan upami angkat-angakatan, teu weleh maparin kagegelan. Bade anggoan bade katuangan. Tos teu janten etangan.
'' Kaputan butik nung, moal aya nu sami. batur mah teu aya nu nganggo''.
Sanggem salira waktos maparin Blus beureum ngora anggeeun boboran kamari. Asa na punclut gunung, ayun-ayunan diayun ambing pangalem. Pajahkeun cacak ku pangganggo model kitu tos ngagulubur mancur. Kantenan upami nganggo Abaya renda Syahrini panginten disangki potokopian widadari.
Gelemreng kaditu gelemreng kadieu, rumaos panggindingna teu aya anu nyaingan. Namung geuning waktos tuang garwa ngalangkung ka payuneun bumi. Acuk teh aya ku nyeples sami. Mung nu si Teteh mah ukuran es nu abdi mah dobel eks-elna.
Titis tulis ti ajali, kadar diri nu geus teu bisa dipondah. Dilahirkeun, digedékeun, diurus sapuratina, nu sakabéh kawengku ku istilah dikukut. Nya ku papada kuring, mahluk Pangéran. Karasa dipikanyaah, dilelebar, dihargaan, pikeun hiji tujuan.
Dikumpulkeun jeung papada batur sanasib, teuing sabaraha jumlahna. Loba pisan di tegalan. Kuring geus apal naon tujuanna, nya sadrah wé da takdir téa. Teu salempang teu ringrang, teu sieun ogé teu wani-wani acan. Cunduk kana waktuna kagiliran, bedog seukeut ngagurilap katojo cahya srangéngé. Kécécét, burial, kerejet-kerejet, les simpé.
Geuning teu cukup kukitu nu karandapan ku kuring téh. Loba pisan peta manusa nu kaalaman tur tumiba kana ieu diri. Panjang lamun dicaritakeun kabéh mah. Ngan nu jelas, kiwari sabagian tina diri kuring ditiiran, disamaraan, dibeuleum, tug nepika diwadahan ku lodor. Kuring imut, da loba jalma nu pada beuki geuningan.
Katingali ku kuring ayeuna, naon waé eusi beuteung manusa.
"Guligah. Motah, jeroeun dada. Kasono nu hese dipapalerkeunna. Peureum kadeuleu, beunta karasa. Mun ngedeng asa gigireun. Mun leumpang asa tukangeun. Ngingiclik." cekeng ka Ki Sobat nu keur olohok mata simeuteun. Hookeun. "Sono ka saha?!" galindengna. "Ka Mantri Ija!" cekeng tandes. "Nya, kari henjig indit atuh?!" pokna, molotot. Ukur ditembal ku gideug. "Sok dianteur ku uing! Ke di jalan dipang-meulikeun gulali" olona. Gideug. Ki Sobat mencrong. Nyureng. "Pasti sieun dijeksi, nya?!", tanyana, nyerengeh. Uing unggeuk. "Atuh mani sanasib?" pokna.
Wanoja gareulis ti mancanagara jul-jol, aya ti lembur Bi Éro sumawona lembur Mang Sam. Kayaning Néng Emwé, Mis Fordi, Ceu Forseu, Nyi Chrisly, Nok Alfaro, katut liana. Saridéngdang, ngaluis pageulis-geulis. Hayang kabandang ku pamuda ti kampung Koré. Hanjakal. Nu dipikat, api lain. Teu kurang akal. Para wanoja manca nurunkeun ajén, nyaringsatkeun erokna. Pingpingna tingborélak, pikabitaeun. Pamuda Koré tetep haré-haré. Ngarasa disapirakeun, para mojang démo ka balé désa Wétéo. Supaya neken Tua kampung Koré, ngaleungitkeun puraga, améh ipekah sawawa. Dihaminan camat Gatt. Pakewuh. Diheueuhkeun. Laju, der! wanoja manca maruka lapak méjéng, teu sirikna patéép. Ngahéroan. Ngan. Pamuda Koré keukeuh milih wanoja sawewengkon. Taak. Béakeun akal. Palakiah pamungkas, kolot-kolotna wanoja manca, miceun kaéra. Lumengis. Meredih ka Tua kampung. “Tulung Wa, anak uing didahupkeun ka pamuda dieu.” Itung-itung ngaraketkeun babarayaan. Béwara. Pamuda nu miboga patali usaha jeung urang manca, kudu ngawin wanoja manca. Saeutikna hiji. Ngan hiji-dua nu ngagugu. Kumaha ari pamuda Énon?
”Engkang, kumaha damang? Abdi nuju BT yeuh,” ceuk kuring muka carita dina chat facebook, dibarung nga-klik ikon jamedud.
”Ku naon atuh Enung, biasana Enung mah ‘Keep Smile’ waé, imut nya,” ceuk anjeun bari ngirim ikon ”smile”.
Paguneman ngalér ngidul, nu diémbohan ikon-ikon.
Lamun anjeun keur ngarayu, ikon écéng warna kayas nu dikirimkeun. Lamun ambek, nya nu tandukan. Lamun aya kamandang nu bener, ikon jempol kasanggakeun. Lamun sedih, ikon nu ngeclakkeun cimata. Waktu nyaritakeun nu pikaseurieun, diémbohan ikon calawak. Kalan-kalan maké ikon nu dikacamata jeung ikon-ikon séjénna. Kitu padungdengan urang dina dunya maya atawa SMS. Nu diwangun ku ungkara kecap, runtuyan kalimah binarung ikon, gumantung pamadegan jeung eusi haté séwang-séwangan.
21 ikon maturan urang dina gunem catur pikeun ngantengkeun tali silaturahmi. Ogé ngaraketkeun katrésna nu nyaliara dina jero dada. Hatur nuhun Engkang, kanggo ikon nu dikintunkeun salira. ***
Tiap salira jajap ka sakola tuang putra , akang sok ngocomang sorangan, pantesna da akang nu jajap salira ka sakola tuang putra.
Panas morélèt tengah poe èrèng èrèngan, panas na lir ibarat cai panas nu anyar ngagulak dina sèèng, eta kenek elf nangkel gugupay sabari nèangan panumpang, matak piwatireun, bandung - panjalu ukur 4 urang nu naèk na.. Saenggeusna nyiar panumpang di malangbong si kenèk diuk dina korsi ngitung duit bari pok na tèh ngadu'a "Ya Alloh bukakeun panto rezeki abi".. Rey wèh rasa nu tadina watir jadi karunya.. "Mang, ieu abi gaduh tuangeun kiripik nu kr ramè di bandung sakèrèsèk jang anak pamajikan amang di bumi sareng ieu angsul nu nembè,mangga kanggo amang, wios abi mah teu cios nawis..
Lain teu hayang saré, da ari tunduhna mah nataku. Ngan, unggal deuk ngalenyap. Jelegér! jiga aya gegendir, nu matak nongtoréng dina jero ceuli. “Gusti… Abdi sanés Namrud, raja lalim” ceuk manéhna. Tik tek… tik tek. Sora jam ngajungjurigan tiap peuting. Nyileuk. Dokter ti saban madhab didatangkeun. “Sacara klinis mah, pangersa téh, sehat” kitu kasimpulan para dokter. Pupuhu Nagri beureum panona, cipanon reumbay nahan tunduh nu kacida. Saminggu katukang. Di hiji imah, aya budak keur ceurik. “Gusti.. Abdi nyeri haté…! Abdi éraaa…” reumbay cimatana….
Basa mukakeun panto, kadéngé aya sora nu maralak kana suhunan. Haté kebek ku kapaur. Ngimpleng balai nu katara bangun rék ngurunyung. Mangkaning euweuh pisan batur pakumaha, da tatangga geus arindit kabéh ti poé mangkukna. Pamajikan katut budak mah kapan ti minggu kamari ogé geus diungsikeun ka imah kolotna.
Leumpang ditiung buntelan. Bari panon mah mélétét nengetan kaayaan. Ngan warna hawuk nu nyaliara. Dina suhunan jeung dina pucuk tatangkalan. Sawaréh mulas jalan liliwatan. Asa di nagri mana boa. Matak peunggas pangharepan.
Anjog ka hareupeun imah panggung. Teu werat uluk salam, kapiheulaan ku nu ngabagéakeun.
“Henjig wé rék indit mah, Akang mah rék ngadagoan indung heula. Sugan aya kénéh kaingetna,” sorot panonna nepakeun kateuneung.
Najan geus kasawang ti anggalna, ari dipokkeun kitu mah nya dalah dikumaha. Gedig deui leumpang. Dijajap ku sora gumuruh jeung sora angin nu paselang . Ret ka tebéh kaler. Panon gunung papak téh keur meumeujeuhna jéér.


c: text/html

text:
Éléktrokimia
Éléktrokimia mangrupakeun cabang kimia nu ngulik réaksi nu lumangsung antara konduktor éléktronik (éléktroda nu dijieun tina logam atawa semikonduktor, kaasup grafit) jeung konduktor ionik (éléktrolit).
Mun hiji réaksi kimia disababkeun ku voltase ti luar, atawa mun voltase disababkeun ku réaksi kimia, sakumaha lumangsung dina batré, mangka disebutna réaksi éléktrokimia. Sacara umum, éléktrokimia patali jeung kaayaan misahna réaksi oksidasi jeung réduksi. Transfer muatan anu langsung ti hiji molekul ka molekul lianna teu kaasup dina jejer éléktrokimia.
Dasar[édit | sunting sumber]
Réaksi rédoks[édit | sunting sumber]
Prosés éléktrokimia mangrupakeun réaksi rédoks nu énérgina dihasilkeun ku réaksi dadakan nu ngahasilkeun listrik. Kitu ogé sabalikna, aliran listrik ngadorong ayana réaksi kimia.
Oksidasi jeung réduksi[édit | sunting sumber]
Unsur-unsur nu aub dina hiji réaksi éléktrokimia dicirikeun ku jumlah éléktron nu dipimilikna. Kaayaan oksidasi hiji ion nunjukkeun jumlah éléktron nu geus ditampa atawa disumbangkeunana dibandingkeun jeung kaayaan nétralna (nu ditangtukeun mibanda kaayaan oksidasi 0). Mun hiji atom atawa ion nyumbang hiji éléktron dina hiji réaksi, mangka kaayaan oksidasina ngaronjat, sedengkeun mun nampa éléktron, kaayaan oksidasina nurun.
Pikeun conto, dina réaksi natrium jeung klorin, natrium nyumbang hiji éléktron sahingga jadi boga kaayaan oksidasi +1, sedengkeun klorin, nu nampa éléktron ti natrium, kaayaan oksidasina jadi −1. Tanda kaayaan oksidasi (positip/négatip) patali jeung ajén muatan éléktronik ionna. Daya tarik ion natrium jeung klorin nu béda muatanana mangrupakeun alesan pangna éta dua ion ngabentuk beungkeut ionik.
Leungitna éléktron ti hiji zat disebut oksidasi, sedengkeun ditampana éléktron disebut réduksi. Zat nu kaleungitan éléktron katelah ogé agén réduksi atawa réduktan, sedengkeun zat nu nampa éléktronna katelah agén oksidasi atawa oksidan. Agén oksidasi salawasna diréduksi, sedengkeun agén réduksi salawasna dioksidasi.
Nampa oksigén, kaleungitan hidrogén, jeung ngaronjatna bilangan oksidasi ogé dianggap oksidasi, kitu ogé sabalikna.
Sumber rujukan[édit | sunting sumber]
- Electrochemistry, Wikipédia édisi basa Inggris (17 Juli 2006)
Tumbu kaluar[édit | sunting sumber]
- The Electrochemical Society
- International Society of Electrochemistry (ISE)
- Electrochemistry Encyclopedia at Case Western Reserve University
- Electrochemistry Dictionary at Case Western Reserve University (ukuran ~ 388 KB)
- Experiments in Electrochemistry at Fun Science
- Potentiodynamic Electrochemical Impedance Spectroscopy
- Nanoelectrode.com Warta jeung artikel panalungtikan nu patali jeung nanoéléktrokimia

robotstxt: allowed

filter: keep


text:
Wilujeng wayah kieu sadayana nu mampir ka blog simkuring. Wilujeng saum nyah, kaleresan ayeuna teh nuju sasih saum pan, sasih Ramadhan tea, sakedap deui bade Lebaran, atanapi Boboran saur urang dieu mah.hehehe..
Nah, nu bade kirim-kirim alias kintun-kintun SMS lebaran nganggo Basa Sunda, mangga tiasa nganggo kecap, kalimah ku nyalira. Nu simpel wae, nu sederhana pami teu tiasa mah. Nu penting tujuan urang ihlas, hoyong saling memaafkan, saling ngahampura..hehehe..
Tapi, nu teu aya ide pikeun nulis SMS Idul Fitri nganggo basa Sunda, mangga di handap bieu aya conto nu ku Anjeun tiasa di salin, atanapi di copy ceuk bahasa Linggis mah, aeh Bahasa Inggris maksadna mah.
Bilih aya tutur saur nu teu ka ukur, reka basa nu pasalia, laku lampah nu teu merenah, nu ngaraheutkeun manah, neda di hapunten lahir batin. Wilujeng boboran siam 1430 H.
-
Wilujeng boboran Siam 1 Syawal 1430 H. Neda dihapunten tina samudaya kalepatan. Minal ‘Aidin wal Faizin.
-
Wening galih nu dipamrih, jembar panalar nu diteda, kana laku nu teu luyu, kana lampah nu sulaya. Mugi katampi ku galih, neda pangapunten kana samudaya kalepatan lahir tumakaning batin.
-
Urang palidkeun kapeurih ka sagala asih, urang lokat kalepatan ku tirta ning rahmat, urang sulam kembang kanyaah ku sutra hampura. wilujeng boboran siam 1430H.
Nah, 3 wae. Da simkuring mung aya 3 wungkul koleksina oge, eta oge nu taun kamari anu 2 na mah. Ukur diganti taun na wungkul..hahahahaha… (UPDATE) tos aya tambihan hiji deui ketang..hhe..
Mangga ah, sakitu wae ti simkuring. Selamat Hari Raya Idul Fitri 1430 H. Taqobbalallahu Minna Wa Minkum, Shiyamana Wa Shiyamakum. Amiin. Minal ‘Aidin wal Faizin. Geuning Bahasa Indonesia nya?? hehehe.. add fesbuk simkuring di http://facebook.iwansusanto.com


text:
Tahu Sumedang
Tahu Sumedang nyaéta tahu nu asalna ti Sumedang, Jawa Kulon. Tahu ieu biasana digoréng nepi ka rada garing, semu coklat, tur asin. Cocog lamun didahar jeung lontong. Sanajan asalna ti Sumedang, tahu ieu kiwari geus loba dijieun di wewengkon lianna di Indonésia.
Sajarah Tahu Sumedang[édit | sunting sumber]
Tumuwuh jeung nanjeurna industri tahu di Sumedang, teu leupas tina hojah para warga katurunan anu kacatet dina sajarah salaku lulugu tukang nyieun tahu anu dibawa ti nagri maranéhna. Upamana baé lulugu tukang nyieun tahu Sumedang nyaéta Ongkino, Bungkeng, Ong You Kim (Ukim), Ko Aniw, Ko Lento, Ko Jung Gong, jeung Babah Hek. Mangka teu heran kadaharan asal nagri wide (pinding awi) teh dingaranan Tou Fu.
Cenah mah, tahu Sumedang téh dimimitian tina kamotékaran nu dipimilik ku bojona Ongkino, nu ti awal mula mangrupakeun nu boga pokal pikeun nyieun Tou Fu Cina anu lambat laun ganti ngaran jadi "Tahu". Mangtaun-taun, Ongkino jeung bojona terus ngulik usaha maranéhna. Nepikeun ka kurang leuwih taun 1917, anak manéhna hiji-hijina Ong Bung Keng nyusul ka tanah Sumedang. Bung Keng terus neruskeun usaha kadua kolotna nepikeun kaduana milih balik deui ka nagri asalna di Hokian, Cina.
Ngaliwatan alih generasi, Ong Bung Keng, anak tunggal Ongkino, tuluy neruskeun usaha anu diwariskeun ti dua kolotna nepi ka maotna dina unur 92 taun. Di satukangeun kahotna Tahu Sumedang aya ogé carita anu rada mistik, kawas naon anu dicaritakeun ku incu ti Ongkino, Suryadi. Kira-kira dina warsih 1928, cenah hiji poé tempat usaha sang aki buyutnya, Ong Bung Keng, didatangan ku Bupati Sumedang, Pangeran Soeria Atmadja anu pareng ngaliwat numpak dokar dina lalampahan nuju ka Situraja.
Sabot nempo si aki ngagoréng tahu, jol aya kapanasaran, kadaharan naon anu keur dijieun si aki. Sajaba ujudna anu lian, seungit pasakanna ogé ngondang anjeunna anu geura-giru turun ti tutumpakanana pikeun menyapa akina anu uplek ngagoréng.
"Maneh keur ngagoréng naon?" tanya bupati ka si aki.
Ngadéngé pananya éta, Ong Bung Kéng ogé némbalan bari usaha ngécéskeun sabisana. Yén manéhna téh keur ngagoréng kadaharan anu dipikawanoh di taneuh kalahiranana ngaranna Tou Fu Cina. Kutan, guaran éta, beuki nyieun geremet Pangeran Soeria Atmadja, anu saterusna mecakan ngasaan kadaharan anu kakara mimiti manéhna manggihan.
Réngsé ngasaan, ujug-ujug Bung Kéng kungsi reuwas ku reaksi pangéran, anu sacara spontan ngungkabkeun kecap-kecap, "Ngeunah geuning tahu téh. Lamun manéh terus ngajual dagangan maneh bakal payu" kedalna bari beungeut pinu ku rasa seubeuh.
Ti kajadian poé éta, lalaunan tapi pasti komara Tou Fu Cina anu henteu ngahaja robah ngaran jadi Tahu Sumedang, alatan omongan pangéran beuki naék. Sumawona, carita datangna sang pangeran gancang sumebar ka sakumna suklak-siklukna Dayeuh Sumedang.
Cacak rada mistis, diaku Suryadi, kitu pisan kanyataan. Alatan omongan sang pangéran, ujug-ujug Tahu Sumedang robah jadi hiji kadaharan anu henteu kungsi dipiboga ku wewengkon séjénna.


text:
Rungkun aksara Brahmi
Citakan:Calligraphy Rungkun aksara Brahmi nyaéta hiji rungkun aksara abugida. Aksara-aksara Brahmi umumna dipaké di Asia Kidul, Apganistan), Asia Tenggara, sarta sabagian Asia Tengah jeung Wétan. Rungkun aksara Brahmi mangrupa katurunan ti Aksara Brāhmī ti wewengkon India jaman baheula. Aksara-aksarana dipaké dina sababaraha basa ti rupa-rupa rungkun basa: Indo-Éropa, Dravidia, Tibéto-Burma, Mongolia (aksara Soyombo), Austroasia, Austronésia, Tai. Rungkun aksara Brahmi ogé mangrupa sumber pikeun susuan kamus kana dina basa Jepang.
Tingali ogé[édit | sunting sumber]
- Alih aksara Devanagari
- Askara Indus — aksara nu pangawalna di Anakbuana India
Rujukan[édit | sunting sumber]
Tumbu kaluar[édit | sunting sumber]
- Pakakas nu bisa ngalih aksara rupa-rupa Aksara Brahmi
- Aksara ti Asia Kidul
- Aksara Brahmi
- IndiX: Rojongan Basa India pikeun sistim operasi Linux
Citakan:Writing systems Citakan:Kawi family Citakan:List of writing systems


text:
Nagoya Railroad
Nagoya Railroad Co., Ltd. (名古屋鉄道株式会社 Nagoya Tetsudō Kabushiki-gaisha?) TYO: 9048, ilahar disingget Meitetsu (名鉄?), nyaeta pausahaan kareta api nu operasina sabudereun Préféktur Aichi jeung Préféktur Gifu Jepang. Diadegkeun taun 1894, Meitetsu salah sahiji pausahaan kareta swasta pangkolotna di Jepang.
Jalur[édit | sunting sumber]
1 Babarengan jeung Nagoya Municipal Subway ■ Tsurumai Line
2 Babarengan jeung Nagoya Municipal Subway ■ Kamiiida Line
Stasion-stasion utama[édit | sunting sumber]
Stasion utama di Kota Nagoya
Jalur Nagoya (Sisi Wetan) jeung Jalur Toyokawa
Jalur Tokoname, Jalur Chikko jeung Jalur Bandara
Jalur Kōwa jeung Jalur Chita
- Chita-Handa Station
- Kōwa Station (Mihama Town)
- Utsumi Station (Minami Chita Town)
Jalur Mikawa, Jalur Toyota, Jalur Nishio jeung Jalur Gamagori
- Toyota-shi Station (Toyota City)
- Hekinan Station
- Nishio Station
- Kira-Yoshida Station (Kira Town)
Jalur Nagoya (Sisi Kulon), Jalur Takehana jeung Jalur Hashima
- Sukaguchi Station (Shinkawa Town)
- Meitetsu-Ichinomiya Station
- Stasion Meitetsu Gifu
- Shin-Hashima Station
Jalur Tsushima jeung Jalur Bisai
Jalur Inuyama, Jalur Kakamigahara jeung Jalur Hiromi
Jalur Komaki jeung Jalur Iida
Jalur Seto
Tumbu kaluar[édit | sunting sumber]
- Nagoya Railroad (Ramatloka Basa Inggris)
- Nagoya Railroad (Ramatloka resmi Basa Jepang)
- Museum Meiji Village


text: 1Ti Paulus, rasul-Na Al Masih ku kersaning Allah, jeung ti Timoteus. Dumateng jamaah Allah di Korinta katut dulur-dulur saiman di wilayah Ahaya. 2Mugia dulur-dulur ginanjar rahmat rahayu ti Rama, nya eta Allah jeung ti Isa Al Masih, Gusti Jungjunan urang. 3Rebu-rebu nuhun ka lenggah Allah, Rama Gusti Jungjunan urang, Isa Al Masih; Rama anu henteu kendat-kendat miwelas, nya eta Allah sumbering panglipur. 4Allah anu geus ngalilipur simkuring ti sagala rupa kasukeran teh, ngamaksud supaya eta panglipur-Na teh bisa keur ngabeberah sakur anu keur nandangan kasusah. 5Sabab sakumaha simkuring, nu geus milu ngarandapan kabalangsakanana Al Masih, — nya ku karana Al Masih pisan — simkuring teu kurang narima panglipur ti Allah teh. 6Mun simkuring balangsak, eta teh itung-itung pangbeberah jeung kasalametan pikeun aranjeun. Kitu oge, upama simkuring meunang panglipur, eta teh keur aranjeun oge; sangkan mun aranjeun nyorang sangsara kawas simkuring, aranjeun ge bisa tagen nandanganana. 7Dina hal ieu, simkuring teu hamham deui. Ku sabab, aranjeun geus milu nandangan dina kasangsaraan simkuring; tangtu dina sual panglipur ti Allah ge. 8Sing percaya dulur-dulur, pohara sangsarana simkuring di Asia Leutik teh, — jiga geus liwat ti mistina — nepi ka geus nyamarkeun hirup. 9Malah simkuring teh, geus asa pasti kana pipaeheun. Tapi eta teh jadi pangajaran, yen urang ulah sok percaya teuing ka diri sorangan. Percaya teh kudu ka Allah, anu kawasa ngahirupkeun anu paeh. 10Nya ngan ka Mantenna, urang kudu muntang teh. Mantenna geus nulungan simkuring, nya eta ngaleupaskeun simkuring tina baya pati. Saterusna ge, nya pitulung Mantenna keneh bae anu diarep-arep teh. 11Doa ti aranjeun ge, pohara diarep-arepna. Meureun ari dikabul, lain simkuring bae anu baris narimana teh; anu mangnedakeunana oge, tangtu marilu kasinugrahaan. 12Dina diri simkuring, aya anu karasana matak agul teh, nya eta dumeh simkuring ku Allah dikersakeun bisa campur gaul jeung masarakat kalawan jujur tur iklas; pangpangna dina campur gaul jeung aranjeun. Lain pedah simkuringna anu bisa, ieu mah estu berkah-Na Pangeran. 13Ieu, anu dibaca ku aranjeun teh, henteu geseh ti nu saenyana. Kahayang mah muga sing kaharti kabeh, ulah ngan sawareh-sawareh kawas nu enggeus-enggeus. 14Supaya dina poean sumpingna Isa Al Masih, Gusti Jungjunan urang, aranjeun agul ku simkuring, saperti simkuring ka aranjeun. 15Ari simkuring mah yakin yen baris kitu. Eta sababna, pangna hayang tepung deui jeung aranjeun teh. Da bareto ge, niatna simkuring mah rek ka aranjeun heula; 16ti dinya, simkuring rek terus ka Makedoni. Ti Makedoni, simkuring rek balik deui ka aranjeun, arek menta dianteur ka Yudea. 17Jadi, kumaha? Simkuring teh lanca-linci kitu? Pedah simkuring geus jangji rek datang, tapi lebeng bae. 18Demi Allah, simkuring taya niat lanca-linci. 19Isa Al Masih, Putra Allah, anu dikenalkeun ku simkuring, Silpanus, jeung Timoteus ge, henteu lanca-linci. Di Anjeunna mah, mun ‘enya’ teh, ‘enya.’ 20Sababna, nya Al Masih anu ngaenyakeun sakabeh jangji Allah teh. Eta pisan sababna, mun urang muji ka Allah, ana ngucapkeun ‘Amin’ teh kalawan nyambat jenengan Isa Al Masih. 21Simkuring jeung aranjeun teh, ku Allah geus dikukuhkeun nepi ka babarengan jadi panganut Al Masih anu satia. Ari simkuring ku Mantenna diangkat, 22jeung diterapan cap Mantenna tur dipaparin hiji pamanjer sajeroning hate, nya eta Ruh Mantenna. 23Nu matak simkuring teu tulus ka Korinta teh lantaran karunya bae ka aranjeun. Allah nu langkung uninga jadi saksina. 24Upama simkuring datang ge, taya maksud mapatahan tina sual kapercayaan sabab iman aranjeun geus sakitu kandelna. Maksud teh, taya lian ti seja ngabantu ngupayakeun pibagjaeun jeung pijamugaeun aranjeun.


text:
Universitas Indonesia
Universitas Indonesia atawa mindeng disingkat UI nyaéta salah sahiji paguron luhur nagri di Indonésia anu mangrupa universitas pangkolotna di Indonésia, anu resmi diadegkeun dina taun 1946 kalawan ngaran "Universiteit van Indonesië".
Dina tanggal 26 Désémber 2000, pamaréntah Républik Indonésia ngesahkeun status otonomi UI dumasar kana PP No. 152. Kiwari, UI keur aya dina mangsa transisi nuju ka universitas nagri anu otonom.
Universitas Indonesia dipingpin ku saurang Réktor. Réktor UI saprak 17 Méi 2013 nyaéta Prof. Dr. Ir. Muhammad Anis, M. Met..
Daptar eusi
Sajarah[édit | sunting sumber]
Sajarah Universitas Indonesia bisa disusud saprak taun 1851. Mangsa harita, pamaréntah kolonial Walanda ngadegkeun hiji sakola anu boga tujuan pikeun ngahasilkeun asisten dokter tambahan. Murid di sakola ieu meunangkeun palatihan kadokteran salila dua taun. Lulusanana dibéré sértipikat pikeun ngalakonan perawatan tingkat dasar sarta meunangkeun gelar Dokter Jawa (Javanese Doctor), boga gelar kitu alatan dokter ieu ngan dibéré idin pikeun muka prakték di wewengkon Hindia Walanda, utamana di pulo Jawa. Dina taun 1864, program atikan kasebut ditambah waktuna jadi tilu taun, sarta dina taun 1875 jadi 7 taun. Gelar anu dibikeun ogé robah jadi Dokter Médis (Medical Doctor)
Dina taun 1898, pamaréntah kolonial ngadegkeun sakola anyar pikeun ngalatih tanaga médis, nyaéta STOVIA (School tot Opleiding von Indische Artsen). Atikan di STOVIA lumangsung salila 9 taun: 3 taun satingkat SMP, tilu taun satingkat SMA, sarta tilu taun séjénna satingkat Diploma. Réa lulusan STOVIA anu saterusna boga andil penting dina pergerakan kamerdikaan Indonésia.
Dina taun 1924 pamaréntah kolonial ngadegkeun RHS (Rechts Hogeschool) anu boga tujuan pikeun nyumponan tanaga administrasi sipil tingkat rendahan. RHS ieu pisan anu jadi cikal-bakal Fakultas Hukum UI. Dina taun 1927 pamaréntahan kolonial ngarobah status sarta ngaran STOVIA jadi GHS (Geneeskundige Hogeschool). Gedong atikan sarta palatihan kadokteran anu dipaké GHS jadi gedong Fakultas Kedokteran UI ayeuna. Réa alumni GHS anu saterusna boga andil gedé dina ngadegkeun Universitas Indonésia.
Sanggeus kamerdikaan Indonésia dideklarasikan dina tanggal 17 Agustus 1945, Badan Pendidikan Tinggi Indonesia (BPTRI) diadegkeun di Jakarta. BPTRI ngabogaan tilu fakultas, nyaéta Kadokteran jeung Farmasi, Sastra, sarta Hukum. Dina taun anu sarua, institusi ieu hasil ngaluluskeun 90 jelema salaku dokter. Sabot soldadu kolonial Walanda ngawasa Jakarta dina tungtung taun 1945, BPTRI dipindahkan ka Klatén, Surakarta, Yogyakarta, Surabaya, sarta Malang. Dina tanggal 21 Juni 1946 NICA ngadegkeun hiji Nood Universiteit atawa Universitas Samentara di Jakarta. Dina tanggal 21 Maret 1947, ngaran Nood Universiteit diganti jadi Universiteit van Indonesie (UVI). Ahirna, sanggeus Jakarta hasil direbut deui, pamaréntah mulangkeun BPTRI ka Jakarta sarta ngagabungkeunana jeung Universiteit van Indonesie, sarta dibéré ngaran anyar Universiteit Indonésia (UI).
UI sacara resmi mitembeyan kagiatanana dina ping 2 Pebruari 1950 kalawan présidén (ayeuna disebut réktor) kahijina nyaéta Ir. R.P Soerachman Tjokroadisoerio. Kantor Présidén Universiteit Indonesia awal mulana dumuk di Jakarta, persisina di gedong Fakultas Kedokteran di Jl. Salemba Raya no. 6, satuluyna dipindahkeun ka salah sahiji wangunan urut pabrik madat di Jl. Samlemba Raya no. 4, Jakarta. Tanggal 2 Pebruari 1950 saterusna dijadikeun poé kalahiran Universitas Indonesia.
Mimitina, UI ngabogaan 9 fakultas sarta 3 lembaga anu sumebar di lima dayeuh, nyaéta Fakulteit Kedokteran, Fakulteit Ilmu Hukum dan Ilmu Pengetahuan Masyarakat, sarta Fakulteit Sastra dan Filsafat di Jakarta; Fakulteit Ilmu Alam dan Ilmu Pasti, Fakulteit Ilmu Pengetahuan Teknik, jeung Lembaga Pendidikan Guru Menggambar di Bandung; Fakulteit Pertanian jeung Fakulteit Kedokteran Hewan di Bogor; Fakulteit Ekonomi di Makassar; Fakulteit Kedokteran jeung Lembaga Kedokteran Gigi di Surabaya.
Dina taun 1955, Undang-undang No. 10 ngeunaan pengobahan kecap universiteit, universitet, jeung universitit disahkeun, ku kituna saprak harita Universiteit Indonesia sacara resmi dirobah ngaranna jadi Universitas Indonesia.
Lambat laun fakultas-fakultas anu aya di daérah misahkeun diri nyieun lambaga atikan anu mandiri. Dina tanggal 2 Maret 1959 Fakultas Teknik jeung Fakultas Ilmu Pengetahuan Alam di Bandung kabentuk sarta mekar jadi Institut Teknologi Bandung. Satuluyna dina tanggal 1 Séptémber 1963 Fakultas Pertanian sarta Fakultas Kedokteran Hewan UI misahkeun diri ogé jadi Institut Pertanian Bogor (IPB) anu kiwari jadi paguron luhur widang tatanén nu kasohor dina dunya internasional. Fakultas di Surabaya jadi Universitas Airlangga sarta nu di Makassar jadi Universitas Hasanuddin. Dina taun 1964 Fakultas Keguruan dan Ilmu Pendidikan jadi Institut Keguruan dan Ilmu Pendidikan (IKIP) Jakarta sarta kiwari robah jadi Universitas Negeri Jakarta.
Sabot Orde BAru dimimitian dina taun 1966, pamaréntah nunjuk sawatara guru besar UI pikeun nyicingan kalungguhan menteri kalayan tujuan pikeun nyéhatkeun deui kaayaan ékonomi nasional. Saprak harita, UI sacara konstan geus méré kontribusi nu nyata dina usaha-usaha pamaréntah pikeun ngahontal kamakmuran nasional.
Dina tanggal 26 Désémber 2000 ngaliwatan Aturan Pamaréntah RI Nomer 152 taun 2000, UI ditetepkeun salaku paguron luhur nagri mandiri nu boga status Badan Hukum Milik Negara (BHMN). Dina status kasebut, UI wajib leuwih ngahareupkeun unjuk gawé dina ngokolakeun hiji universitas publik kalawan prinsip-prinsip éfisiensi, éféktivitas, akuntabilitas, sarta transparansi.
Kampus[édit | sunting sumber]
Salémba[édit | sunting sumber]
Kampus Salémba perenahna di wewengkon Salémba, Jakarta Pusat Péta Kampus Salémba bisa ditempo di dieu [1].. Fakultas anu aya di kampus ieu téh Fakultas Kadokteran, Kadokteran Huntu, sarta sawatara program pascasarjana, program Éksténsi sarta Magister Manajemén Fakultas Ékonomi, sarta laboratorium Fakultas Téknik.
Dépok[édit | sunting sumber]
Kampus Depok, perenahna di Dépok, Jawa Kulon Péta Kampus Dépok bisa ditempo di dieu [2]., diwangun dina pertengahan taun 1980-an pikeun nampung modérnisasi universitas. Ayeuna, Kampus Dépok mangrupa kampus utama Universitas Indonesia. Kalolobaan fakultas di UI (MIPA, Téknik, Psikologi, Hukum, Ékonomi, Élmu Sosial sarta Élmu Pulitik, Élmu Komputer, Kaséhatan Masarakat, Élmu Kaperawatan) aya di dieu. Kampus Dépok diliwatan ku rél karéta Jakarta-Bogor ku kituna mahasiswa meunangkeun kamudah dina hal angkutan.
Pabukon Pusat Universitas ogé perenahna di dieu. Sajaba ti éta aya ogé sagala rupa fasilitas séjén kawas Puseur Administrasi Universitas, Puseur Kagiatan Mahasiswa, gimnasium, stadion, lapang hoki, pamondokan (Wisma Makara), agén perjalanan Makara Tour & Travel, sarta asrama.
Program Studi[édit | sunting sumber]
Program studi di UI dikokolakeun ku 12 fakultas sarta 1 program pascasarjana. Fakultas-fakultas kasebut nyaéta:
Lambang[édit | sunting sumber]
Lambang Universitas Indonesia diwangun ku dua unsur, nyaéta tangkal jeung rangrang, sarta makara. Ideu dasar wangun lambang Universitas Indonesia nyaéta kala-makara. Kala nyaéta kakuatan ti luhur (Panonpoé), samentara makara nyaéta kakuatan ti handap (Bumi). Dua kakuatan éta saterusna digalokeun sarta distilir ku Sumaxtono nu ngaran aslina nyaéta Sumartono, mahasiswa Angkatan 1951 Seni Rupa Fakulteit Teknik Universiteit Indonesia, jadi makara anu ngalambangkeun Universitas Indonésia anu élmu sarta karyana sumebar ka sagala juru.
Harti lambang Universitas Indonesia nyaéta kieu:
- Tangkal katut rangrang sarta pucuk ngalambangkeun tangkal élmu pangaweruh kalawan cabang-cabang élmu pangaweruhna, samentara pucuk kasebut hiji mangsa baris mekar sarta jadi cabang élmu pangaweruh anyar. Pucuk-pucuk éta baris mekar salila tangkal élmu pangaweruhna hirup. Ku kituna, Sumaxtono hayang ngagambarkeun yén cabang-cabang élmu pangaweruh baris mekar luyu jeung kaperluan sarta kamajuan jaman.
- Makara anu ngocorkeun cai ngalambangkeun hasil anu mancer ka sagala juru. Harti anu dimaksud ku Sumaxtono nyaéta Universitas Indonesia minangka asal élmu pangaweruh, baris ngahasilkeun sarjana-sarjana anu calakan, parigel, pinuh katakwaan, luhur budi, boga kapribadian sarta boga sikep terbuka, tanggep kana parobahan sarta kamajuan élmu jeung téknologi sarta masalah anu disanghareupan balaréa, sarta sanggup ngabéréskeunana luyu kalawan kaédah-kaédah akademik, di mana ogé maranéhanana aya.
Rarancang desain katut hartina dipintonkeun ku Sumaxtono ka Srihadi (mahasiswa Seni Rupa FT-UI, Bandung Angkatan 1952) dina taun 1952. Tapi, henteu dipikanyaho iraha sarta saha anu ngesahkeun lambang UI kasebut.
Buku anu munggaran ngagunakeun lambang Universitas Indonesia dina sampulna nyaéta buku Universiteit Indonesia, Fakulteit Teknik, Bandung: Rentjana Untuk Tahun Peladjaran 1952-1953 (Percetakan AID, Bandung, 120 kaca.)
Unit Kagiatan Mahasiswa[édit | sunting sumber]
Unit Kagiatan Mahasiswa mangrupa organisasi kamahasiswaan di tingkat Universitas anu fungsinya nandéan sagala rupa minat sarta bakat ti para mahasiswa UI. Unit Kagiatan Mahasiswa kasebut antara diantarana:
- UKM Seni
- Marching Band Madah Bahana
- Orkes Simfoni Mawaditra
- Paduan Suara Paragita
- Liga Tari Krida Budaya
- Teater Mahasiswa
- UKM Olah Raga
- Badminton
- Softball
- Hockey
- Bal Voli
- Atletik
- Tenis Méja
- Tenis Lapang
- Sépak Bal
- Bal Baskét
- Ngojay
- Catur
- Bridge
- Némbak
- UKM Béla Diri
- Inkai/Karaté
- Taé Kwon Do
- Sin Lam Ba
- Merpati Putih
- Bangau Putih
- Pencak Silat Tanaga Besar
- Judo
- Tapak Suci
- Kémpo
- Satria Muda Indonesia
- Perisai Diri
- Aikido
- UKM Séjénna
- Wira Makara (urut Résimen Mahasiswa)
- Mapala UI (Mahasiswa Pecinta Alam UI)
- Kelompok Studi Mahasiswa Eka Prasetya
- Koperasi Mahasiswa
- Perhimpunan Fotografi
- Komunitas Debat Bahasa Inggris
- CEDS (Kewirausahaan)
- Nuansa Islam Mahasiswa (SALAM)
- Persekutuan Oikumene Universitas Indonesia (PO UI)
- Kulawarga Mahasiswa Katolik UI (KMK UI)
- Suara Mahasiswa UI
- Radio Mahasiswa
- Keluarga Mahasiswa Buddhis Universitas Indonesia (KMBUI)
Fasilitas[édit | sunting sumber]
Asrama[édit | sunting sumber]
UI ngabogaan dua asrama, nyaéta Asrama Mahasiwa UI Dépok sarta Asrama Mahasiswa UI Wismarini. Asrama nu kahiji perenahna di kampus Dépok, kalawan kapasitas 480 kamar pikeun mahasiswa sarta 615 kamar pikeun mahasiswi, anu saban kamarna bisa dieusi ku hiji nepi ka tilu urang. Samentara asrama anu séjén perenahna di Jl. Otto Iskandardinata no. 38 Jakarta Wétan kalawan kapasitas 72 kamar keur mahasiswa sarta 111 kamar pikeun mahasiswi. Asrama Mahasiswa UI Wismarini ieu husus disadiakeun pikeun mahasiswa anu kuliah di Fakultas Kadokteran, Fakultas Kadokteran Huntu, sarta program séjén anu aya di kampus UI Salémba.
Balé Mahasiswa[édit | sunting sumber]
Balé mahasiswa UI Salémba mangrupa salah sahiji fasilitas anu aya dina panangtayungan Direktorat Kemahasiswaan dan Hubungan Alumni. Gedong nu bisa ngawadahan 300 jelema ieu mindeng dipaké pikeun sagala rupa kagiatan kawas seminar, rapat, jeung lain-lain. Sajaba pikeun para mahasiswa jeung warga UI, gedong ieu ogé diséwakeun pikeun umum.
Beus Kampus[édit | sunting sumber]
Beus kampus disadiakeun pikeun ngaladénan kaperluan transportasi mahasiswa di jero kampus UI Dépok. Pikeun warga UI, beus ieu leuwih dipikawanoh ku sebutan Beus Konéng (Bikun), alatan beus ieu ngabogaan warna dominan konéng. Nepi ka taun 2005, UI geus ngabogaan 20 unit Beus Kampus. Beus-beus kasebut sacara rutin ngaladénan rute di jero kampus dina poé Senén—Jumat, mimiti pukul 07.00-19.00.
Fasilitas jeung sarana olahraga[édit | sunting sumber]
Fasilitas jeung sarana olahraga nu dipiboga ku UI diantarana:
- Stadion
- Lapang Sépak Bal
- Lumpat Jangkit
- Atlétik
- In Door (Gimnasium)
- Lapang Badminton
- Lapang Voli
- Lapang Bal Baskét
- Luar Gedong
- Lapang Hoki
- Lapang Ténis ( 4 baris )
- Lapang Baskét (3 baris )
- Lapang Voli (3 baris)
- Lapang Badminton (sabaris)
Puseur Kagiatan Mahasiswa[édit | sunting sumber]
Puseur Kagiatan Mahasiswa (Pusgiwa) UI mangrupa tempat sagala rupa kagiatan mahasiswa UI. Di dieu aya sekretariat sagala rupa organisasi kamahasiswaan anu aya di UI. Sajaba ti éta, aya ogé sagala rupa fasilitas anu bisa dipaké ku para mahasiswa UI. Fasilitas éta antara séjén aula anu bisa nampung kurang leuwih 300-400 jelema.
Wisma Makara[édit | sunting sumber]
Wisma Makara perenahna di palebah Asrama Mahasiswa UI Dépok. Tempat ieu dipaké minangka sarana akomodasi di wewengkon Jakarta Kidul sarta Depok, jeung mindeng dipaké pikeun kagiatan kawas seminar, palatihan, workshop, lokakarya, sarta séjén-séjénna.
Lagu[édit | sunting sumber]
Di handap ieu aya rumpaka lagu anu dijadikeun lagu wajib di Universitas Indonesia. Lagu-lagu ieu ilahar ditembangkeun dina acara-acara resmi universitas, panyambutan mahasiswa anyar (maba), sarta wisuda.
Cutatan suku[édit | sunting sumber]
- ↑ Dahulu, lirik lagu baris ini adalah "Buku, pesta, dan cinta"


text:
Banténg
Banténg (Bos javanicus) téh sapi liar nu aya di Myanmar, Tailan, Kamboja, Laos, Viétnam, Kalimantan, Jawa, jeung Bali. Dina mangsa kolonisasi Inggris (1849), Banténg aya nu dibawa ka Australia Kalér 1849 pikeun kalangenan moro[1].
Dedegan[édit | sunting sumber]
Banténg jangkungna bisa nepi ka 1,6 m lebah pundukna, sedengkeun panjangna 2,3 m. Nu jalu beuratna bisa nepi ka 680 - 810 kg, sedengkeun nu bikangna mah leuwih leutik, tapi nu badag pisan mah bisa nepi ka saton. Pakulitan banténg bodas lebah suku handap jeung bujurna. Nu jalu kelirna semu wulung nepi ka hideung, tandukna ngadangkak ka luhur, sedengkeun nu bikang kelirna coklat semu beureum jeung tandukna leutik.
Sebaran[édit | sunting sumber]
Panalungtikan Pébruari 2005 nunjukkeun yén populasi banténg di Tanjung Cobourg aya 10.000 hulu, jadi gorombolan panglobana di sakuliah dunya, sabab di habitat aslina mah kurang ti 500 hulu.
Paripolah[édit | sunting sumber]
Banténg hirup di leuweung anu rada carang, kadaharanana jukut, awi, bungbuahan, dangdaunan, jeung dahan ngora. Liarna beurang-peuting, tapi mun di wewengkon nu deukeut jeung manusa mah biasana sok liar peuting (nyingkahan tepung jeung manusa). Gorombolan banténg biasana ukur ngawengku 20-30 hulu.
Di sababaraha wilayah di Asia Tenggara, banténg dipiara; jumlahna nepi ka 1,5 juta hulu. Banténg liar jeung nu diingu bisa dikawinkeun, sarta turunanana lolobana bisa anakan.
Subspésiés[édit | sunting sumber]
- Banténg Jawa (B. j. javanicus): Jawa; Jalu hideung, bikang coklat.
- Banténg Kalimantan (B. j. lowi): Kalimantan; Leuwih leutik batan Banténg Jawa, nu jalu kelirna coklat kolot.
- Banteng Birma (B. j. birmanicus): Birma, Tailan, Kamboja, Viétnam; Jalu jeung bikang sarua coklat, tapi di Kamboja kira 20% jaluna hideung, sedengkeun di Tanjung Malayu jeung Tailan lolobana hideung. Subspésiés ieu ku IUCN diasupkeun kana golongan kritis kaancam punah.
Kloning[édit | sunting sumber]
Banténg geus bisa diklon, malah kaasup spésiés kaancam punah kadua anu bisa diklon[1],[2] sarta nu munggaran bisa hirup leuwih ti saminggu (nu kahijina Gaur nu paéh dina umur dua poé sanggeus borojol).
Média[édit | sunting sumber]
- Bos javanicus (iber koropak)
- Vidéo Bos javanicus di Disney's Animal Kingdom.
- Teu bisa nempo vidéona? Baca pitulung média.


text:
Astana kulawarga van Motman téh lain pajaratan nu sambarangan. Di komplék ieu aya hiji wangunan atawa cungkup anu tohaga anu diwangun ku Tuan Motman pikeun nyimpen layon kulawargana. Layon ieu henteu dipendem, tapi diawétkeun, sarta diasupkeun kana peti kayu nu luhurna dikacaan. Tangtu waé wangunan ieu bisa disebut moseuleum, anu ngan hiji-hijina ari di Bogor mah. Duka di tempat sanés di Indonésia, aya henteu nu siga kieu téh?
Saha ari van Motman téh?
Van Motman mah jelas pisan nujul kana ngaran kulawarga (marga) urang Walanda. Lalaki van Motman anu pangmimitina datang ka Bogor (Buitenzorg mangsa harita mah), nyatana Gerrit Willem Casimir van Motman. Inyana dibabarkeun tanggal 11 Januari 1773 di Genneperhuis.
Nalika Pulo Jawa dikawasaan ku Daendles (1808-1811), Gerrit Willem Casimir jadi tuan tanah di wilayah pakulonan Bogor. Wewengkonna ngawengku wilayah Dramaga, Jambu, jeung Jasinga. Salaku tuan tanah nu miboga lahan nu kaitung lega, sahenteuna Tuan Motman nyieun tempat palinggihan di dua tempat, nyaéta wangunan landshuis nu aya di Dramaga jeung di Jambu. Landshuis Dramaga nyampak kénéh ayeuna ogé, sedengkeun imah nu di Jambu mah geus euweuh laratanana.
Kungsi ayana imah panganjrekan Tuan Motman di afdeling Jambu, bisa katangen tina katerangan ti situs www.uwstamboomonline.nl nu nyebutkeun aya opat anakna nu dilahirkeun di tempat ieu antara taun 1811 – 1814.
Dina taun 1811 ogé, lahan di Jambu mimiti digunakeun keur pakuburan. Harita putra Gerrit Wilem Casimir nu awéwé nu ngaranna Maria Henrietta van Motman tilar dunya sarta dikurebkeun di dinya tanggal 5 Désémber 1811. Saterusna aya dalapan ti 12 putra Tuan Motman anu dimakamkeun di astana Jambu ieu.
Ti dalapan urang ieu, méh sadayana maraot dina umur nu ngora kénéh pisan atawa handap lima taun (halita). Ngan saurang, nyatana Petrus Cornelis van Motman nu maot dina umur nu geus kolot. Manéhna tilar dunya tanggal 8 Oktober 1902 dina umur 82 taun. Sigana Petrus Cornelis ieu salasaurang anak Tuan Motman nu layonna dijieun mumi di cungkup astana Jambu.
Lian ti para putrana, aya saurang incuna jeung dua urang minantu Tuan Motman nu ogé dimakamkeun di dieu. Incu nu ngaranna sarua jeung akina ieu dikurebkeun tanggal 2 Séptémber 1831 dina umur lima taun. Sedengkeun minantuna, nyaéta Jacoba Djiem, pamajikanana Petrus Cornelis anu dimakamkeun tanggal 14 Agustus 1877. Ari nu hiji deui, Johanna Maria Louise Quentin, garwana Jan Casimir Theodorus van Motman anu maot tanggal 13 Séptémber 1855 sawaktu umurna kakara nincak 27 taun.
Saterusna astana ieu jadi kuburan Walanda. Teu kurang ti 33 jalma dikurebkeun di buruan cungkup moseuleum. Ngan teu pati jelas saha-sahana mah, naha masih kaasup kulawarga Motman atawa henteu.
Gerrit Willem Casimir sorangan teu pati jelas dimana dimakamkeunana. Manéhna nu tilar dunya tanggal 25 Méi 1821 di Dramaga, disebutkeun dikuburkeun di Jasinga. Naha nu dimaksud kuburan Jasinga ieu sarua jeung astana Jambu, teu aya katerangan nu leuwih pasti.
Kitu ogé, teu aya katerangan anu jinek, mayit saha-saha waé anu diawétkeun téh. Ngan nu pasti mah tepi ka taun 1965 masih kénéh nyampak opat jasad kulawarga van Motman dina peti anu dikacaan di jero wangunan moseuleum.
Saperti makam-makam urang Walanda umumna, kuburan di dieu ogé bentukna baragus jeung rata-rata maraké marmer boh nisanna boh téhelna. Lega lahan pakuburan ieu 3300 m². Di sakurilingna diwates ku pilar-pilar anu tohaga. Ti komplék astana ka jalan gedé anu jarakna kurang-leuwih 300 m diwangun jalan anu lébarna tilu meter. Malah di sisi jalan pisan diwangun dua pilar anu jangkung tur tohaga salaku lawang asup (gapura) ka astana. Ku ayana pilar-pilar ieu, lila-kalilaan mah nelah ngajadi ngaran kampung ieu.
Taun 1950-an, komplék astana Motman ieu diurus ku H. Sumatra salaku kuncénna. Manéhna meunang gajih ti kulawarga van Motman nu nganjrek di Dramaga. Tapi saprak katurunan van Motman panungtung, nyaéta Pauline Elise Laurince Marie ninggalkeun Indonésia taun 1958, teu aya deui nu maliré astana ieu. Antukna cungkup jeung pajaratan téh katélér-télér. Lila-kalilaan komplék astana loba nu ngarogahala, mimitina marmerna laleungitan, laju batu nisanna arilang, ahirna mah teu nyésa rorongkong-rorongkongna acan.
Kaayaan Kiwari
Lamun urang ngahaja ngalanto ka urut cungkup astana van Motman, bakal nyampak hiji wangunan letter plus (palang, salib) anu kelirna dominan bodas, sok sanajan bodasna geus semu hideung. Nilik kana arsitekturna mah jelas pisan gaya Walanda.
Wangunan téh nyanghareupna ngalér-ngidul. Lawang asupna ngan aya hiji di beulah kidul. Baheulana meureun lawang téh aya pantoan, ayeuna mah molongpong euweuh jajaga. Lawangna ukuranana kurang-leuwih 2 m X 1,5 m. Pas di luhureun lawang aya tulisan “FAM: P.R. v MOTMAN”.
Di unggal sisi dingding bagian luhur aya ornamén nu bentukna satengah buleud. Teu pati jelas naon fungsina, naha ngan saukur keur liang angin (érang-érang) atawa pikeun jandéla. Mun jandéla mah tangtuna baheulana aya kacana. Dina suhunan wangunan, pas di tengahna aya kubah segi dalapan anu garis tengahna 1,5 méter.
Di bagian jero wangunan, sisi beulah kulon jeung wétan aya rohangan siga kamar nu dibagi jadi dua tingkat. Nya di tempat ieu pisan disimpen opat layon atawa mumi kulawarga Motman. Di rohangan ieu nyampak kénéh rangka beusi béhel paburantak, sigana urut dicabut paksa. Ogé corétan vandalismeu nu mangrupa tulisan euweuh harti di sakuriling dingding.
Di dingding kidul jeung kalér masih katémbong kelir cét héjo mapaésan ieu tempat. Malah ragam hiasna ogé masih atra kaciri. Dingding ieu gé teu leupas ti aksi vandalismeu, loba dikotoran ku angka jeung hurup nu teu puguh hartina.
Saluareun wangunan cungkup mah éstu matak harieum. Buruan nu tadina pajaratan ayeuna geus ngajadi kebon nu teu kaurus. Jukutna geus saluhur bitis, tangkal cau gedé-leutik di unggal juru, tangkal taleus ngaliar dimana-mana. Ogé pilar-pilar nu baheulana ngajunggiring ngajaga ieu cungkup, ayeuna geus katutup ku tutuwuhan nu ngarambat ka luhur. Pamandangan nu piwatireun pisan!
Implengan ka hareupna
Nilik kaunikan wangunan cungkupna anu teu pamohalan diadegkeun dina ahir abad ka-19 atawa awal abad ka-20, urang bisa niténan arsitekturna, ornamén sarta ragam hias anu digunakeunana, material anu dipakéna, jsté. Ogé, mungkin waé bisa dipakaitkeun arsitéktur wangunan ieu jeung désain art deco anu mahabu sarta populér di awal abad 20.
Lamun seug diingkeun waé mah, moal burung wangunan cungkup astana van Motman téh bakal lastari, ilang kari ngaran wungkul. Geus sakuduna aya tarékah pikeun nyalametkeun ieu wangunan anu miboga ajén sajarah nu teu saeutik.
Léngkah munggaran anu bisa dilakukeun ku sing saha waé anu haat kana ieu heritage, nyaéta meresihan sarta mémérés tempat ieu sangkan teu hieum teuing. Pilar-pilarna dibébaskeun tina beulitan tatangkalan nu ngarambat na awakna. Saterusna tulisan hasil karya vandalismeu bisa dipupus, laju dicét deui sangkan méncrang. Komo mun terus buruanana ditata deui, dipapaés tur dipapantes mah tangtuna bisa jadi hiji taman anu éndah. “Taman Astana van Motman”, kitu meureun ngaranna!
Teu kudu sieun asup ka taman nu tilas kuburan! Di kota Bogor waé, aya sawatara tempat nu ayeuna jadi puseur raraméan, ari baheulana mah kuburan Walanda.
Ari geus ngarupa taman mah, bisa jadi tempat paniisan sarta tempat ulin anu murah meriah. Bisa waé dijadikeun tempat keur ngabagi rapor murid sakola nu aya di sabudeureunana. Leuwih hadé deui mun taman téh dilengkepan ogé ku pamflét jeung foto-foto heubeul ngeunaan ieu tempat atawa nu aya pakaitna jeung kulawarga van Motman, sahingga bisa nambah wawasan ka nu ngajugjug ka dieu.
Pikeun mulasara jeung ngajaga ieu tempat, bisa ditugaskeun kuncén ti masarakat satempat. Kuncén ieu saméméhna dibekelan heula ngeunaan sajarah jeung pentingna ieu tempat pikeun élmu pangaweruh, sangkan manéhna bisa nerangkeun kalayan bener ka sakur nu daratang.
Hal nu didadarkeun di luhur, bisa laksana lamun aya perhatian nu daria ti sawatara unsur, ti antarana: masarakat nu miboga kareueus kana titinggal mangsa baheula, masarakat satempat, aparat désa, Pamaréntah Daérah Kabupatén Bogor, jeung Balai Perlindungan Peninggalan Purbakala (BP3). Mun hal ieu geus bisa ngawujud, teu pamohalan réa jalma nu ngadongdon ka dieu, kaasup wisatawan ti mancanagara, hususna ti Negri Walanda nu hayang nyaho lalakon karuhunna baheula. Cag! (Héndra M. Astari)


text:
Tutuwuhan Obat
Tutuwuhan anu jaradi di sakurilingeun, mun ditalungtik mah sabenerna kacida loba pisan mangfaatna pikeun harirupan jalma-jalma. Aya tutuwuhan anu dimangfaatkeun tangkalna. Aya oge anu dimangfaatkeun buahna. Aya oge anu dimanfaatkeun daunna jadi lalab. Aya oge anu dimangfaatkeun beutina.
Ari cara ngamangfaatkeun aya anu dijadikeun kai tina tangkalna atawa suluh, aya anu dijadikeun kadaharan (buah, daun jeung beutina), aya oge anu dijadikeun bahan obat-obatan, naha daunna atawa getahna jeung bagean tutuwuhan sejenna.
Mun ditataan mah dan lumayan loba pisan tutuwuhan anu bisa dijadikeun obat teh, naha arek langsung jadi obat atawa kudu diolah atawa dikokolakeun heula. Kauntungan obat tina tutuwuhan ieu nyaeta beda jeung obat meunang meuli ti warung. Obat-obatan tina tutuwuhan mah henteu kacampuran ku zat kimia atawa zat tambahan.
Salian ti eta oge, obat-obatan ieu lumayan murah oge (mun embung disebut teu kudu mayar), asal daek melak atawa neanganana.
Naon wae atuh tutuwuhan anu bisa dijadikeun obat teh? Jeung panyakit naon wae anu bisa diobatanana…?
Posted on 5 Désémber 2009, in Tutuwuhan Obat and tagged obat, obat alami, tutuwuhan. Bookmark the permalink. Tunda talatah.


text:
Kromosom X
Kromosom X nyaéta salasahiji ti dua kromosom nu nangtukeun kelamin dina kalolobaan spésiés sato, kaasup manusa (nu hiji deui nyaéta kromosom Y). Ieu mangrupakeun bagian ti sistem panangtuan kelamin XY jeung sistem panangtuan kelamin X0. Ieu kromosom dingaranan kitu dumasar kana kaunikanana anu kapanggih ku para panalungtik baheula. Tina X, mangka kromosom anu hiji deui dingaranan Y nuturkeun urutan aksara Latén[1].
Daptar eusi
Kromosom manusa[édit | sunting sumber]
Fungsi[édit | sunting sumber]
Kromosom X X mangrupakeun salasahiji ti 23 pasangan kromosom homolog dina inti sél awéwé. Kromosom X diwangun ku 153 juta pasang basa, ngawengku 5% total DNA dina sél awéwé, sarta 2,5% dina sél lalaki. Normalna, unggal jalma boga sapasang kromosom kelamin dina unggal sélna. Wanoja boga dua kromosom X, sedengkeun lalaki boga hiji kromosom X jeung hiji kromosom Y. Boh wanoja atawa lalaki diwarisan hiji kromosom X ti indungna, sedengkeun nu hiji deui (pikeun wanoja) diwariskeun ti bapana. Kusabab bapana nampa kromosom X ti indungna, mangka hiji wanoja boga hiji kromosom X ti indungna sarta hiji ti nini ti bapana.
Kromosom X ngandung kira 2000 gén[2] (bandingkeun jeung kromosom Y nu ukur ngandung 78[3], tina kira 20.000-25.000 gén dina génom manusa. Cacad genetik alatan mutasi dina gén dina kromosom X katelahna `X-linked`.
Najan kasebutna kromosom kelamin, gén-gén anu aya dina kromosom X lolobana euweuh patalina jeung panangtuan kelamin. Dina mangsa awal kamekaran janin awéwé, salasahiji kromosom X sacara acak tur permanén diteuaktifkeun di ampir sakabéh sél somatik (sél salian ti endog jeung spérma). Ieu fénoména katelahna inaktivasi-X atawa lyonisasi, sarta ngahasilkeun awak Barr. Inaktivasi-X ngajadikeun awéwé sarua jeung lalaki dina hal fungsi kromosom X-na[4].
Bangun[édit | sunting sumber]
Kromosom X téh carang gén, lolobana ukur ségmén ulangan DNA nu teu nyandi protéin atawa fungsi nu geus kanyahoan. Nu nyandi protéin fungsional ukur 1,7% ti sakujurna, nu masing-masing génna kaitung parondok dibandingkeun rata-rata gén manusa. Dina kromosom X, aya kira 10% gén anu tumali jeung kulawarga gén "CT" (disebut CT kusabab nyandi marka nu aya dina sél tumor (di pasén kangker, cancer) jeung dina téstis (nu waluya). Gén-gén CT nu aya dina eu kromosom téh 90%-na ti sakabéh gén CT nu aya dina génom manusa. Ku lobana kitu, aya hipotésis yén gén-gén ieu (ku kituna kromosom X ogé) tumali jeung évolusi manusa lalaki[5].
Lianna[édit | sunting sumber]
Sindrom lalaki XX kaitung cacad anu langka pisan, balukar tina rékombinasi bagian SRY ti kromosom Y kana kromosom X.
Rujukan[édit | sunting sumber]
- X chromosome. Disalin 22 Oktober 2008
- ↑ Angier, Natalie (2007-05-01). "For Motherly X Chromosome, Gender Is Only the Beginning". New York Times. Diakses pada 1 Méi 2007.
- ↑ Macmillan Science Library (2001). "Genetics on X Chromosome".
- ↑ Richard Harris (2003). "Scientists Decipher Y Chromosome".
- ↑ Carrel L, Willard H (2005). "X-inactivation profile reveals extensive variability in X-linked gene expression in females". Nature 434 (7031): 400–4.
- ↑ Ross M et al. (2005). "The DNA sequence of the human X chromosome". Nature 434 (7031): 325–37.


text:
Tatang M. Amirin; Ed. rev. 14 Februari 2011; 20 Mei 2012
Tulisan ieu teh aya nu kopi paste ka fesbuk, tuluy dibaraca ku na fesbukna, teu langsung ti dieu, aslina. Nu maraca teh lalieueun, panjang teuing, cenah. Menta disingget wae. Nya urang singget wae atuh, lah.
(1) Padahanten
Nyusud asal-usul aran (toponomi) PADAHANTEN teh teuing ku hese. Padahanten teh ngaran desa kiduleun Sukahaji, kalereun Cicalung (hehe, supaya gampang wae nyebutna, da ari arah mataangin nu sabenerna mah rada riweuh).
Nyusudna teh pasti lah ti dua kecap: pada jeung hanten. Rada aneh ngaranna teh, da nu aya oge lain hanten, tapi anten. Aya Gunung Anten di Banten jeung walungan Cianten di Bogor. Aya deui Sagaranten di Sukabumi. Tapi ieu mah jigana bisa tina sagara inten, eh, tapi bisa oge tina sagara anten. Aya deui Kawunganten di Cilacap.
Ihwal anten jeung hanten, balik ka tulisan aksara cacarakan, huruf (aksara) ha teh sok oge dibaca a. Contona, hamangkurat sok dibaca amangkurat; ayu sok ditulis oge hayu (mamayu hayuning bawana; pasirayu–wanahayu). Jadi, hanten jeung anten teh bisa sarua.
Naon atuh ari anten atawa hanten teh? Ceuk “Bausasra basa Jawa” ari anten teh hartina alus, endah (adhi, edhi, di). Jadi Gunung Anten teh gunung nu alus (asri), Cianten teh cai (walungan) nu alus (asri), Sagaranten teh sagara nu alus (asri), Kawunganten teh kawung nu alus [Heup, bisa oge kawung-panganten–kawung dua ngajajar jalu bikang]. Jadi, Padahanten teh pada nu alus (asri). Pan alus teh bisa oge hartina asri (sari), endah, “nice,” kitu, nya?!
Terus, ari pada, naon eta teh?
Tah eta nu rada hese mikiranana. Pada (padha) teh mun basa Jawa mah hartina sarua (cirebonan pada, Jogjaan podho). Nu matak bingung naha CIPADA (walungan nu deukeut jeung Padahanten) teh saaran jeung Cisarua, Puncak, Bogor, kitu?
Tapi, mun dicokot tina bahasa Kawi (Sansekerta), pada teh hartina suku atawa handap. Aya oge pada nu hartina “bagian tina tulisan puisi” (geuning sok aya istilah “sapada” jeung “padalisan”).
Di Srilangka aya gunung nu disebut Sri Pada (gunung tatapakan dewa Siwa; gunung tatapakan Budha). Ku “urang Barat” (ku pangaruh agama Kristen jeung Islam) disebut Adam’s Peak (Punclak Adam), sabab dianggep di dinya Nabi Adam mimiti turun ka dunya. Jadi, sarua wae jeung di dinya teh aya tatapakan (sukuna) Adam keur waktu turun ka dunya.
Jadi CIPADA, ngaran walungan deukeut Padahanten, teh bisa jadi hartina cai (walungan) suku atawa tatapakan. Mun diganti ngaran ku basa Sunda ayeuna teh meureun jadi Cisuku atawa Citapak. Ngan, terus suku atawa tatalapakan suku naon atawa saha?
Tah palebah dieu nu kudu disuksruk disaksrak pisan asal-usulna disebut “pada” teh. Naha aya kapercayaan lawas (buhun) di gunung atawa pasir nu deukeut ka dinya teh dianggap aya urut suku (dewa ta saha) napak? Tangtu ku nempo aya wangun pasir nu kawas tatapakan. Atawa ukur dianggap wae di dinya aya nu napak lemah.
Tah ari anten atawa hanten (Padahanten), saperti geus kacatur di luhur, kapanggih dina Bausasra Jawa, online kamus Kawi, hartina teh alus. Jadi, Padahanten teh–ngan jadi teu nurutkeun tatabahasa Sansekerta nu make hukum M-D (nerangkeun-diterangkeun)– hartina pada nu hanten (suku gunung nu endah atawa asri). Atawa, mun make hukum M-D: kaendahan suku gunung.
Aya deui kecap Kawi nu deukeut ka padahanten teh, nyaeta “padhanten.” Ceuk basa Jawa, padhanten teh “bedhaya” atawa “tanah ngare” (re dina rea). Eh, ditanyakeun ka “kamus” online teh teu dijawab nyugemakeun. Bedhaya teh ngaran tarian karaton Jogja, ari tanah ngare teu aya, cenah.
Kapanggih dina tulisan (artikel) lain, ngare teh hartina “lembah” (Indonesia) atawa tanah nu datar. Tah “pada” teh pan “suku” (suku gunung, nya), jadi weh padhanten teh tanah di suku gunung (bari teu puguh “anten”-na naon–pada suku mah pada). Jadi, padahanten = padhanten = wewengkon nu aya di lengkob (lembah teh lengkob?) suku gunung Careme. Pas di lelengkob suku gunung Careme pisan, apan, nya Padahanten teh?! Kahalangan ku Cisukugunungcareme (Cipada) ka pasir suku gunung Careme teh?
Padhanten teh tanah padataran, mun ceuk urang gunung mah, kitu cenah ceuk urang Jogja teh. Jadi Padahanten teh hartina dataran nu deukeut suku gunung. Tah kitu nu jelasna mah. Kade ulah dicoba-coba dikiratabasa nu teu pararuguh. Ke jadi asalna tina kecap padangaharantem, atuh jadi padahantem, lain padahanten meureun, nya.
Kitu, sugan. Pan kirasutabasa–lain kiratabasa, kira-kira susuganan nyata (bener). Mangga, nyanggakeun ka nu kagungan sasakala atawa asal-usulna, sok sanajan lisan bari ngarang, bahan sawalakeuneun.
(2) Pagaraji
Deukeut ka Padahanten teh aya PAGARAJI, nu sok ditulis oge Pageraji, sabab “hayangna” pagar teh sarua jeung pager. Hihi, euweuh atuh urang Sunda memeh bahasa Indonesia muncul nyebut pager jadi pagar. Pager mah pager, pagar mah pagar (mun aya sebutan pagar, ge).
Pagaraji teh bisa jadi tina basa Sangsekerta pagrha jeung aji. Kecap pagrha jadi pagara. Graha (grha–terus jadi griya di Jawa) hartina teh imah atawa patempatan. Tah pas lebah dieu cocok pisan Pagaraji teh jeung ngaran GARAWASTU. Aslina basa Sangsekerta grhavastu. Grha = imah, vastu [dibaca wastu, jiga deva dibaca dewa] = tempat, lokasi). Jadi, Garawastu teh hartina kompleks perumahan, atawa pakampungan (bisa jadi pakampungan atawa “kompleks perumahan” para pagawe palabuan walungan nu disebut Palabuan sisi Cikeruh Sukahaji.
Pagraha teh hartina paimahan, pamondokan, atawa patempatan. Ari aji (sok oge ditulis haji atawa raji) eta teh hartina nu mulya (raja, ratu jeung sabangsana). Jadi, Pagaraji teh kasusun ti dua kecap: pagrha (pagraha) + aji (raji). Pagraha jadi pagara + aji (haji, raji) = pagara-aji (pagara + haji/raji–pagara-aji — disakontetkeun jadi pagaraji). Tah palebah dinya teu make hukum MD deui, jadi pagrha (pagara–letah Sunda tea) hartina paimahan, patempatan, pakampungan; raji (aji, haji) hartina nu agung (raja, ratu). Tah atuh tinggal nyuksruk teh saha nu diaji-aji (diajenan) di dinya jaman harita nu boga “patempatan paimahan” di eta tempat teh?
Kade deuih, lain tina haji (al-hajj) basa Arab. Ieu mah aji/haji tina basa Sangsekerta. Jadi, lain paimahan para haji (muslim), ieu mah paimahan para punggawa. Jadi, Sukahaji lain suka ka bapa haji (“sorban palid”), tapi suka ka aji/haji (raja, ratu, punggawa).
Mangga deui wae nyanggakeun kanggo ngadu bako!
(3) Ciomas
Sakalian ah, nu deukeut ka dinya: CIOMAS. Ciomas teh tangtu tina kecap CAI atawa CI (walungan) jeung OMAS (basa Sunda buhun nu hartina opat ratus). Aya nu nyebut ti CIO (ngaran Cina) jeung MAS (sumur emas). Cio jeung emas (cio-emas), atawa cai jeung emas (ci-emas), asa tina bahasa (jeung otak) rada teu paruguh mun jadi ciomas. Tampomas ge da lain tina tampa+emas (nampanan emas), tapi tina tompo omas. Duka tompo teh naon.
Pasti cai opat ratus (omas) nu bener. Ngan naon nu opat ratus teh? Mangga deui wae. Kecap “ci” mah eta mah kabiasaan urang Sunda, teu kudu dipalire. Jadi, ulah neangan cai (walungan, susukan, sumur) nu jumlahna opat ratus. Aya nu opat ratusan, “loba” maksudna mah. Apan CICALUNG ge aslina tina KICALUNG atawa KIKACALUNG (ngaran tatangkalan), tempat nu loba tangkal kicalung atawa kikacalungna.
Komo eta CIDOMAS “kuloneun Cihaur, nya? Pan tina cai + domas (domas = dwi-omas = dua kali omas = dalapan ratus). Naon nu dalapan ratus teh. Nyebutkeun nu loba, kitu? Jiga urang Jawa nyebutkeun nu loba teh jadi “sewu” (Curug Sewu-Tawangmangu, Candi Sewu-Prambanan, Lawang Sewu-Semarang). Da teu sarebu saenyana mah. Kaasup “nyuwun sewu” (nyuwun sewu apunten–punten ceuk Sunda mah).
Jadi, Ciomas jeung Cidomas teh aha ku sabab walunganana loba (loba walungan di dinya), nu matak diaranan kitu teh? Teu ah, da ci teh teu kudu mamawa nanaon. Cicalung ge da lain pedah aya cai jeung tangkal kicalung (kikacalung). Pedah loba tangkal kicalung atawa kikacalung tea wae. Cieurih ge pedah ku loba tangkal eurih beulah dinya teh. Mun Cikedung, tah eta mah da aya leuwi nu aya kedungan (ceuk urang Cirebon alias Babakan Jawa Maja Kaler), mun ceuk urang Maja mah meureun sesedong. Jadi Cikedung sarue jeung Cisedong.
Eh, sugan aya sasakala putri omas jeung putri domas, jiga sasakala (dongeng) layang salaka domas (layang = basa Jawa/Kawi: surat; salaka = sangsekerta: perak, domas = dalapan ratus). Dalapan ratus (loba pisan leuwih loba tinimbang omas) lambaran kertas nu dijieun tina perak (alias bodas ngeplak) nu aya tulisanana (jiga lontar, atawa ‘taurat” Musa).
Cag. Ke sugan aya nu milu ngeusian.
Tah pan aya nu milu ulubiungm, urang Paniis. Mangga diaos. Aya nami penyebar agama Islam nu dikurebkeun di Mangkubumi, cenah namina Syekh Barzakh.
Ke, heula. Ari paniis, naon sababna diaranan Paniis, lain Paniisan? Lain Maniis, deuih. Na peta Walanda di dinya teh aya aran desa “Liniki” deukeut Boeli Soek (Heubeulisuk), kiduleun Tjitjaloeng, lain Paniis. Paniis mah teu aya. Tapi kasebut-sebut Paniis ge kungsi dibor diteangan minyak bumina. Dina peta sejenna lain Liniki nu kasebut tapi Cileungsi (deukeut Gunung Bongkok, nya). Ku sabab sok kalongsoran gunung, parindah (ka Sukamluya?)/


text:
Sabtu, 28 Mei 2011
Naskah Nga-MC-an Pikeun Siraman
ACARA SIRAMAN
Ku Novera Yuliana
Acara Siraman biasa dilaksanakeun sapoé sateuacan poéan Akad Nikah lamun acara nikah dina dinten minggu tangtu acara siraman dilaksanakeun poé saptu bada ashar kinten-kinten tabuh 16.00. sarengsena salat ashar.
Acara siraman dilaksanakeun ku kuluwarga calon panganten istri, tapi aya ogé calon pangantén pamegét nu sok ngalaksanakeun di imah calon pangantén istri.
Sateuacan ngalaksanakeun siraman calon pangantén sok ngayakeun acara sungkem ka ibu rama miwah anu maksad nyuhunkeun dihapunten anu tempatna biasa dilaksanakeun di ruang tengah imah atanapi ngahaja ngadamel tempat khusus kanggé acara sungkem diliyukeun sareng tempat siraman. Naskah siraman sok dianggé mimpin acara siraman sapertos dihandap ieu :
Panata Acara
Assalamualaikum Wr.Wb
Para wargi sadayana hormateun Sim Kuring utamina calon panganten istri, sakedap deui Eneng bade ngalaksanakeun acara Siraman, salah sahiji tali paranti titinggal karuhun urang, anu ngandung harti hidep kudu bebersih lahir batin sateuacan hidep isuk nglaksanakeun rumah tangga
Sateuacan ngalaksanakeun siraman hidep kedah neda dihapunten ku ibu miwah ka Bapa, sabab !!!!!! ;
Anaking kambang soca ibu, salapan bulan lamina ibu téh ngakandung hidep anu estuning clik putih clak herang.
Ibu salamina ngado’a kanu kawasa sangkan hidep mulus, rahayu, berekah salamet dunya akhirat.
Anaking. !!!!! dua poé dua peuting mamah asa gowang-gawing ngagantung dina rambut salembar, matak ketir baluas kadiekeun.
Tapi alhamdullilah murahna Gusti anu Maha Suci, hidep medal kalayan salamet
Ku ibu dirorok didama-dama dijaring, diaping, beurang jeung peuting, ditanggeuy dieunggeuh-enggeuh, diatik diwaris harti.
Anaking ayeuna hidep rék incah, mimiti rék rumah tangga tandaning nincak sawawa leupas ti asuhan ibu rama.
Nu karasa nalangsa galo jeung bungah, tapi teu panasaran da aya anu baris neruskeun mikanyaah kahidep nya éta panutan hidep.
Ibu jumurung sakulillah sadrah pisan, bral anaking geura mencar tarawekal motekar sing lulus mulus sauyunan silih asih, silih asuh jeung silih pikanyaah, lambat lambut, runtut raut, jatmika lahir jeung batin cangreud dina sanubari agem agama, tatapakanana, darigama, pananggeuyan enggoning hidep hirup, insyaallah bakal salamet. Anaking sasatna isuk rék lunta, lunta ngambah alam rumah tangga. Tong indit bari teu amit ngaleos kawas nu pundung, munjung heula anaking ka indung anu ngakandung kabapa anu ngayug. Prak ayeuna pisan geura munjungan ka ibu rama.
Mugi gusti nu Maha Suci ngabulkeun kana sagala pamaksadan urang sadaya….Amin,Amin.
Saparntos acara sungkem nembe calon panganten dicandak ka tempat siraman anu parantos disiapkeun ku juru hias, biasana alat-alat nu digunakeun kangggo siraman nya éta :
1. Wadah cai jeung catingna
2. Kekembangan
3. Sinjang tujuh lambar
4. Anduk
Anu nyiramanana nya éta biasana 7 urang ti mimiti ibu-rama, lanceuk, jeung wargi nu sejénna biasana tara kurang ti tujuh urang.
Acara siraman mangrupa acara adapt sunda, kabudayaan sunda anu teu aya hubunganana jeung syah henteuna akad pernikahan.
Tapi sanajan kitu da mangrupa bebersih teu jadi halangan. Nu teu meunang dina agama mah omat ulah katempo orat dina waktu siramanana sareng cai ulah kedah ti tujuh sumur, ogé kekembangan teu kedah tujuh rupa, saayana baé sabab dina agama islam nu teu meunang téh urang boga kayakinan mun teu ngalaksanakeun kitu téh bakal aya mamalana.
Ceuk agama jeung darigama ari beberesih mah hade ngan kedah terang mana cai nu suci jeung mana cai nu bisa nyusucikeun.
Langganan: Poskan Komentar (Atom)


text:
Microsoft
Microsoft Corporation nyaéta salah sahiji parusahaan software pang agungna di saluruh jagad dunya.pusatna aya di Redmond, Washington, Amérika Serikat. nyaéta parusahaan pakakas lunak panggedé na di saluruh dunya (ku ayana 50.000 leuwih karyawan dina sasih Mei 2004)
Microsoft nyawalakeun, ngadamel, sareng ngalisensikeun loba jenisna bentuk Pakakas lembut (software) Produkna anu paling mohara nyaéta Microsoft Windows anu aya dina satiap komputer dimana mana di saluruh jagad dunya ieu.
Pakakas Produk jeung Organisasi[édit | sunting sumber]
Microsoft seeur ngajual pakakas lembut (software) . seeur tina produk éta dikemangkeun sacara kajéroan (internal) Contona Microsoft Basic, sababaraha produk dipésér ti pihak séjén terus dimerek deui ku Microsoft kanggo nyalurkeunna
Dina sasih April 2002 Microsoft ngarubah kaayaan organisasina jadi tujuh pilar nyaéta :
- Windows Client
- Information Worker
- Microsoft Business Solutions
- Server and Tools
- Mobile and Embedded Devices
- MSN
- Home and Entertaiment
Aya ogé unit bisnis Macintosh nu ngajadikeun Microsoft padamel Pakakas Lembut (Software) pangageungna di luar Apple nyalira


text: 1Ti Paulus, Silpanus, jeung Timoteus. Kahatur dulur-dulur di jamaah Tesalonika, umat kagungan Rama, — nya eta Allah — jeung kagungan Isa Al Masih, Gusti Jungjunan urang. Mugia aranjeun sing marendak rahmat rahayu. 2Upama nilik kaayaan dulur-dulur, simkuring sapara kanca teh teu weleh-weleh muji sukur ka kersa Allah jeung teu petot-petot mangnedakeun. 3Sababna inget bae teh, lantaran iman dulur-dulur wuwuh nyata kalawan prakna; teu eureun-eureun ngajalankeun amal kanyaahan, bari teu pegat ngandel ka Isa Al Masih, Gusti Jungjunan urang, di payuneun Allah, Rama urang. 4Eta teh tandaning dulur-dulur geus dipilih jeung diasih ku Mantenna. 5Sabab simkuring sapara kanca ngawawaran jalan pisalameteun ka aranjeun teh, lain ku caritaan wungkul, estu dibarengan ku kayakinan anu kuat sarta dituyun ku Ruh Allah. Ku dulur-dulur oge geus kanyahoan, kumaha soson-sosonna simkuring sapara kanca harita upaya pikeun dulur-dulur. 6Ayeuna dulur-dulur geus daek narurut kana pangajak simkuring sapara kanca, nya eta anut ka Gusti. Sanajan loba halangan-harungan oge, aranjeun daek narima; tur kalawan sukana ku sabab hibarna Ruh Allah. 7Aranjeun teh, nepi ka dipiconto ku dulur-dulur saiman di Makedoni jeung Ahaya. 8Pangandika Gusti teh, ti dulur-dulur, terus nerekab; — lain ngan semet Makedoni jeung Ahaya bae — kaimanan dulur-dulur ka Allah teh, geus kauar-aerkeun ka mana-mana; jadi, ku simkuring sapara kanca geus teu perlu diutik-utik deui. 9Aranjeun teh, diparuji ku sarerea tina hal panarimaan ka simkuring sapara kanca, bareto; kitu deui hal aranjeun geus ninggalkeun brahala-brahala sarta malik ngabakti ka sayaktining Allah Anu jumeneng; 10bari nganti-nganti sumping Putra-Na ti sawarga, nya eta Isa — anu geus digugahkeun ti antara nu paraeh — anu ngabebaskeun urang tina bebendu Allah.


text:
Chéchnya
Républik Chéchnya (basa Rusia: ЧeчeHckaя Pecпyблиka; basa Chechnya: HoxчийH Pecпyблиka/Noxçiyn Respublika), atawa ngan Chéchnya (basa Rusia: ЧeчHя, basa Chéchnya: Hoxчичbo/Noxçiyçö), Chechnia atawa Chechenia, mangrupakeun hiji konstituén Féderasi Rusia.
thumb|250px|Lokasi Chéchnya di peta Kaukasus
Chéchnya tepung wates jeung Krai Stavropol di kalér-kulon, républik Dagestan di kalé-wétan jeung wétan, Géorgia di kidul, jeung républik Ingushétia sareng Ossétia Kalér di kulon, Chéchnya aya di pagunungan Kaukasus Kalér. Ibu kotana nya éta Grozny.


text:
Sang Alkémis
- Keur karya nu ngaranna sarua, tempo Alchemist.
Sang Alkémis (Basa Portugis: O Alquimista) nyaeta bestseller nu munggaran dipublikasikeun di Brazil taun 1988 sarta karya pangsohorna jieunan Paulo Coelho. Buku ieu mangrupakeun carita simbolis nu ngarojong nu macana pikeun nurutkeun impiannana.
Aslina dipublikasikeun taun 1988[1], Sang Alkémis geus dialihbasakeun kana 56 basa (kaasup basa Indonésia), sarta geus kajual leuwih ti 40 yuta kopi di leuwih ti 150 nagara, sarta mangrupakeun salasahiji buku nu laris sapanjang sajarah.
Daptar eusi
Tingkesan carita[édit | sunting sumber]
Santiago, protagonis, tuwuh jeung kolot nu merjoangkeun sakabeh kahirupannana pikeun ngirimkeun Santiago ka seminari. Tapi Santiago miboga kahayang nu kuat pikeun ngalanglang jagad, nu ku kituna bapana mere tilu koin Spanyol kuno keur meuli sakumpulan domba.
Minangka budak angon, manehna meakkeun wancina sababaraha taun pikeun ngalanglang wewengkon pajeroan Andalusia di Spanyol kidul, ngarasakeun endahna kahirupan ngalalana nu gumbira. Nincak munggaran carita, urang bakal mangihan yen sataun kaliwat Santiago papanggih jeung anak sodagar nu geulis di dayeuh nu satuluyna didatangan deui ku manehna. Sanajan manehna ukur ngobrol sakeudeung jeung eta wanoja, rasa nu kuat ka maehna nyababkeun manehna nanyakeun deui kahirupannana minangka budah angon sarta nyababkeun manehna mertimbangkeun untung rugina pikeun nganjrek di hiji tempat. Manehna sare di garéja nu aya sabangsaning tangkal sikamor (sycamore) tuwuh.
Nalika datang ka Tarifa, palabuan samemeh kota tempat cicingna eta wanoja, manehna munggaran mutuskeun pikeun indit ka tukang ramal gipsi pikeun mantuan ngartikeun ngimpi nu kajadian deui kajadian deui dina hirupna. Santiago ngimpi dua kali saurang budak ulin jeung dombana sarta tuluy mawa manehna ka Piramida di Mesir pikeun nunjukkeun ka manehna lokasi harta karun nu nyumput. Tapi Santiago sok hudang samemeh eta budak bener-bener nepikeun manehna ka lokasi harta karun eta. Gipsy eta ngomong yen manehna kudu indit sabab lamun aya budak nu nyarita, pasti aya.
Mimitina, eta budak teh henteu ngawaro kana naon-naon nu diomongkeun ku eta gipsy, tapi nalika saurang lalaki kolot, nu nyebut sorangannan Melchizedek, raja Salem, nyarita ka manehna yen geus jadi Legenda Pribadi atawa kagunaan hirupna, manehna tuluy katarik. Melchizedek ngadongengkeun carita aheng ngeunaan hiji lalaki nu manggihan kabagjaan sajati ku jalan miturut Legenda Pribadina. Raja eta mere dua siki batu, Urim jeung Thummim, nu hiji hideung, lianna mah bodas, hideung hartina "enya" sarta bodas "henteu". Ieu, ceuk manehna, keur nyieun kaputusan, sanajan leuwih hadena mah nyieun kaputusan teh ku sorangan. Santiago mutuskeun keur lumampah ka Afrika. Manehna ngajual dombana sarta indit ka Tangier, hiji palabuan di Afrika deukeuteun Spanyol. Tapi di Tangier, manehna dirampog. Leungiteun harepan, manehna mutuskeun pikeun lumaku di sabudeureun dayeuh; naek ka pasir, sarta manggiha hiji toko kristal. Nalika eta budak asup ka toko, manehna meresihan kaca-kaca kristal nu pinuh ku kebul pikeun ditukeuran ku dahareun. Nalika keur meresihan, dua urang pelanggan asup ka toko sarta meuli sababaraha kaca kristal. Sodagar Arab tea ngomong yen eta teh totonden hade, nalika bisnisna meh bangkrut sarta ku ayana eta budak lalaki nu geus narik dua urang nu meuli, manehna mere upah ka eta budak. Santiago diajar yen takdir unggal-unggalna jelema geus dituliskeun, sarta yen aya hiji Basa di Dunya (teu dikedalkeun) nu katimu sabagean nu patali jeung dijualna domba-dombana.
Sanggeus ampir sataun, eta budak mutuskeun pikeun ninggalkeun toko kristal sabab manehna geus boga cukup duit keur meuli sagorombolan domba dua kalieun jumlah nu kungsi dipiboga samemehna, sarta kusabab manehna geus diajar Basa Arab, bisa ngajual deui ka sodagar Arab. Tapi manehna tara kungsi meuli ukur hiji domba. Manehna mutuskeun pikeun nuturkeun legenda pribadina - pikeun manggihan harta karun.
Manehna ngagabung jeung hiji karavan nu indit ka gurun nu aya Piramidaan. Dina karavan, budak eta papanggih jeung urang Inggris nu geus maluruh alkémis sajati salila sapuluh taun. Urang Inggris eta boga loba buku ngeunaan alkémi nu keur eta budak mah henteu ilahar. Dina karavan, manehna diajar basa gurun sarta Jiwa Dunya.
Alatan eta karavan ngagorolong kana oasis, dua urang jalma dina karavan teh mutuskeun keur silih diajar. Urang Inggris nyoba ngobservasi gurun sarta basana, Santiago mah maca buku-bukuna urang Inggris tea sarta diajar ngeunaan alkémi. Urang Inggris ngabejaan ka manehna yen tujuan alkemis nyaeta ngamurnikeun logam ku jalan manaskeunnana salila sababaraha taun tepikeun ka sifat-sifat individualna kabeuleum. Sanggeus sawatara waktu, Santiago eureun maca sarta mikeun bukuna ka urang Inggris, sarta masing-masing nyarita ka nu lianna yen manehna henteu bisa diajar naon wae. Santiago nyindekkeun yen unggal jelema boga jalan sorangan keur diajar sagala rupa hal.
Nalika tepi ka oasis, karavan eta dibageakeun sarta dibejaan yen henteu diidinan neruskeun lampahna ka hareup alatan ayana perang suku. Aya saurang Alkémis nu ningalikeun karavan, asup sarta mikir yen totonden geus ngabejaan yen muridna geus datang marengan ieu karavan. Santiago mantuan urang Inggris eta keur neangan alkemis. Manehna manggihan awewe gurun nu ngaranna Fatimah nu ngabejaan kelompok eta di mana hirupna alkemis. Eta budak bogoh ka Fatimah nalika munggaran nempo, sarta nyarita ka manehna yen manehna bogoh ka eta wanoja sarta hayang ngajadikeun manehna jadi pamajikannana. Murid Alkemis aya keur Santiago.
Santiago papanggih jeung alkemis sanggeus nyingkahan anceman serangan suku di oasis ngaliwatan panenjo nu dipibanda ku jalan nepo hiberna dua heulang. Alkemis ngabejaan eta budak yen manehna moal bakal bisa bagja samemeh miturut Legenda Pribadina. Bari jeung sangeungah oge pikeun ninggalkeun oasis alatan cintana keur Fatimah wanoja gurun, Santiago nyarita ka alkemis hayang cicing di dinya, narima tugasna salaku panasehat nu ditawarkeun ku pupuhu suku nalika Santiago nyalametkeun oasis. Tapi alkmis ngawanti-wanti Santiago yen dina kahirupan nu bakal datang manehna bakal leungiteun kamampuhannana pikeun nempo totonden sabab eureun merhatikeun totonden nu ngabejaan manehna pikeun manggihan harta karun sarta miturut Legenda Pribadina. Hasilna manehna bakal leungiteun posisi jadi panasehat sarta kaduhung henteu ngudag takdirna pikeun manggihan harta karun.
Ahirna, Santiago mutuskeun pikeun ninggalkeun oasis eta babarengan jeung Alkemis pikeun nyungsi harta karunna. Salila lumaku ngaliwatan gurun, eta budak lalaki diajar ti Alkemis. Manehna diajar yen unggal jalma nu ngalengkepan legenda pribadina bakal nambahan Jiwa Dunya, sarta yen dunya aya di dieu keur nunjukkeun kamulyaan Gusti. Alkemis eta oge ngabejaan eta budak keur ngadengekeun hate sanubarina sarta ngarti sahingga moal mungkir. Santiago jeung hatena jadi sobat, sarta hate Santiago balik deui ka Jiwa Dunyana. Ku kituna, Santiago jadi ngarti kana Basa Dunya.
Santiago jeung alkemis katewak di jalan ku salasahiji suku nu keur perang. Alkemis ngabejaan pupuhuna yen maranehna geus mawa duit keur dibikeun ka manehna. Duit eta ditarima tanpa pitakon sababa bisa dipake keur meuli pakarang; alkemis satuluyna ngembarkeun yen Santiago mangrupakeun alkemis nu kuat sarta bisa ngarobah dirina sorangan jadi angin sarta ngancurkeun pakemahan lamun manehna mikahayang. Pupuhuna hayang ningali hal eta; Alkemis tuluy menta tilu poe keur sasayagaan sarta lamun maranehna gagal, manehna ngajaminkeun hirupna. Eta pupuhu narima, tapi ngabejaan yen maranehna henteu bisa nawrkeun hirupna sabab da memang geus jadi milikna. Hal ieu mangrupakeun ujian pamungkas keur pangaweruh Santiago ngeunaan alkemi. Dina wanci poe katilu, Santiago mawa kelompok eta ka punclut jungkrang sarta ngabejaan yen petana bakal lumangsung sawatara waktu.
Make pangaweruhna ngeunaan Basa Dunya meunang diajar tina hatena salila lumaku, Santiago ngomong ka gurun, sarta ngawurukna ngeunaan cinta, nu ahirna gurun teh ngidinan Santiago pikeun make keusikna, sarta ngomong yen manehna bakal merlukeun angin keur niupna. Santiago pindah ka angin, sarta nyarita yen manehna acan tepi ka wates panggedena. Angin, panasaran ngeunaan naon nu bisa dilakukeun, kalibet kana sawala jeung eta budak. Angin henteu nyaho cara ngarobah Santiago jadi angin, sarta nyarankeun pikeun ngomong ka cakrawala (panonpoe). Eta budak ngomong ka angin yen angin kudu niup keusik sangkan manehna henteu lolong nalika nempo srangenge. Eta budak ngomong ka panonpoe, sarta sanggeus panonpoe ngabejaan yen sanajan manehna wijaksana, manehna teu nyaho cara pikeun ngarobah Santiagojadi angin. Angin, nu kacida gumbirana alatan panonpoe oge geuning aya wates kabisana, niup beuki tarik.
"Sinum," badai keusik nu jadi hasilna, ampir ngaruksak pakemahan. Dua komandan jeung pupuhuna sarieuneun sarta nitah manehna pikeun ngeureunan lampahna. Pupuhu ngawalon yen manehna boga harepan pikeun nempo kaagunagn Allah, kecap Basa Arab keur Gusti, sarta nyieun catetan mental pikeun miceun duanana tina tungtutan alatan kadua urang lalaki gurun nu bener eta henteu sarieuneun. Santiago dibejaan pikeun ngomong jeung leungeun nu nulis kabehannana. Budak eta ngomong ka leungeun nu nulis kabehannana, nalika manehna ngalakukeun eta sakabeh jagat teu karecet-kecet caricing, manehna mutuskeun pikeun ngadoa. Ngaliwatan doana manehna nepi ka Jiwa Dunya; sarta nempo yen Jiwa Dunya, Jiwa Gusti, jeung jiwa manehna sorangan aya hiji. Santiago tuluy ngarobah manehna jadi angin sartamindahkeun jungkrang ka sisi nu jauh ti pakemahan, manehna ngalakukeun ieu sabab Jiwa Gusti bisa nyieun kaahengan padahal jiwana sarua jeung Jiwa Gusti.
Sanggeus ngajirim jadi angin, Santiago jeung alkemis indit ka piramid dibarengan ku kelompok pengawal nu disayagikeun ku pupuhu jendral. Maranehannana eureun di biara koptik, sarta alkemis ngomong ka kelompok pangawal eta pikeun balik deui ka kemahna. Di situ manehna papanggih jeung biarawan sarta ngobrol dina basa Koptik. Biarawan eta ngondang maranehna pikeun asup. Di dapur, alkemis nunjukkeun ka Santiago hiji demonstrasi ngarobah pot timah jadi emas. Alkemis ngabagi emas jadi opat bagean sarta dibikeun ka biarawan salasahijina pikeun kamurahan hate jeung kasomeahannana. Manehna mere sapotong ka Santiago, sarta hiji deui keur manehna keur balik ka oasis. Manehna mikeun potongan terahirna ka biarawan keur Santiago lamun hiji wanci merlukeunana. Santiago jeung alkemis ngobrol sanggeus ninggalkeun biara, Alkemis ngadongengkeun carita yen unggal jalma ngamaenkeun tugasna dina sajarah dunya. Maranehna papisah tilu jam ti piramid. Hate Santiago ngabejaan yen manehna kudu ngali harta karunna di tempat nyurucudkeun cipanon sanggeus meunang piramida kabungah.
Nalika Santiago datang ka piramid manehna ngarumpuyuk katahak ku tuurna sarta ceurik, nalika cimatana ragrag manehna nempo Bangbung Scarab ngali lombang dina keusik, hiji totonden. Santiago mimiti ngali keusik tapi henteu manggihan nanahaon, nu aya malah rampog daratang sarta maling emasna sarta najong bujurna. Santiago peunggas harepan, tapi rampog eta ngabejaan yen Santiago geus lumampah jauh teuing neneangan harta karun padahal eta rampog oge sok meunang impian nu berulang tapi henteu kudu indit jauh. Cenah mah dina impian eta rampog teh oge neangan harta di gareja nu bolay nu aya budak angon jeung dombana sarare, disumputkeun di sahandapeun tangkal sikamor nu tuwuh di tempat sakristi. Budak eta, nu sare di gareja minangka budak angonna sorangan, balik deui ka biarawan keur meunangkeun deui sesa duitna keur balik sarta manggihan harta karunna, peti nu eusina koin emas Spanyol. Manehna nyeungseurikeun jalan nu aheng nu geus dipilihkeun ku Gusti pikeun mintonkeun ka manehna di mana ayana harta karun.
Catetan suku[édit | sunting sumber]
Rujukan[édit | sunting sumber]
- Coelho, Paulo (1993). The Alchemist, Reissue edition, Australia: HarperCollins. ISBN 0-06-250218-2.


text:
Tarawangsa
Daptar eusi
Sajarah[édit | sunting sumber]
Tarawangsa nya éta waditra anu ayana leuwih kolot ti rebab, alat kését anu séjén.Naskah kuno Sewaka Darma yén ti awal abad ka-18 nyebutkeun ngaran tarawangsa téh sabagé waditra.Rebab aya di tatar Jawa sanggeus jaman Islam sakitar abad ka-15-16,[1] mangrupakeun pangaruh tina alat kését bangsaArab anu dibawa ku nu nyebarkeun Islam ti tatar Arab jeung India.[2] Sanggeus ayana rebab, tarawangsa biasana sok disebut rebab jangkung, sabab ukuran tarawangsa umumna leuwih jangkung tibatan rebab. Salian ti éta ogé pakakas kését ieu mangrupa pangaruh ti cina.[3].
Pintonan[édit | sunting sumber]
Salaku waditra anu di kését, tangtuna waé tarawangsa dipaénkeuna ku cara dikését. tapi anu dikésétna ngan hiji nya éta senar anu katuhu, sedengkeun anu kiwa mah dipetik ku curuk anu kiwa. tarawangsa ogé sok dibarengan ku jentréng nya éta saperti kacapi.
Kasenian tarawangsa téh mangrupa kasenian ti Jawa Barat, nya éta di daérah Rancakalong (Sumedang), Cibalong, Cipatujah (Tasikmalaya), Banjaran (Bandung), jeung Kanékés (Banten Kulon). Dina kasenian tarawangsa Cibalong, Cipatujah mah sok dibarengan ku calung rénténg, suling, jeung kawih.
Tarawangsa dipaékeunnana dina laras pélog, disaluyukeun jeung jentréng anu geus di sistim laras pélog, tarawangsa di rancakalong miboga dua kelompok kawih nya éta kawih anu poko jeung kawih anu pilihan atawa kawih tambahan, anu kabéhanana laras pélog. Kawih pokona saperti Pangemat, Pangapungan, Pamapag, Panganginan, Panimang, Lalayaan, Bangbalikan. Ka tujuh kawih ieu mangrupakeun kawih poko, sabab anu mimiti diciptakeun jeung biasana sacara sakral pikeun ngondang Dewi Sri. Sedengkeun kawih pilihan atawa tambahan mah saperti, Saur, mataraman, Iring-iringan (tonggérét), Jemplang, Limbangan, Bangun, Karatonan, Degung, Sirnagalih, Buncis, Pangairan, Déngdo, Angin-angin, Reundeu, Pagelaran, Ayun Ambing, Reundeuh Reundang, Kembang gadung, Ondé, Legon (Koromongan), jeung Panglima.
Kawih-kawih tarawangsa di Rancakalong tangtuna waé leuwih loba tibatan kawih-kawih tarawangsa di Cibalong jeung Banjaran. Kawih-kawih tarawangsa nu di Cibalong diantarana nya éta Salancar, Ayun, Cipinangan, Mulang, Manuk Héjo, Kang Kiai, Aleuy,jeung Pangungsi. Sedengkeun kawih-kawih tarawangsa di Banjaran diantarana nya éta Pangrajah, Panimbang, bajing Luncat, Pangapungan, Bojong Kaso, jeung Cukleuk.
Alat atawa pakakas poko tina kasenian tarawangsa nya éta tarawangsa jeung jentréng. Numutkeun sistim klasipikasi Curt Sanchs jeung Hornbostel, tarawangsa diklasipikasikeun sabagé Chordophone, sub klasipikasi neck-lute, jeung jentréng ogé diklasipikasikeun kana Chordophone, sub klasipikasi zither. Sedengkeun nurutkeun cara maénkeunana tarawangsa diklasipikasikeun alat kését jeung jentreng diklasipikasikeun kana alat anu di petik. tarawangsa di jieun tina kai jéngkol, dadap, jeung muncang. Dina énsambel tarawangsa pungsina pikeun mélodi (maénkeun kawih), sedengkeun jentréng pikeun pangiring atawa anu mirig tarawangsa.
Pungsina[édit | sunting sumber]
tarawangsa miboga pungsi nya éta pikeun upacara anu patalina kana paré, misalna dina upacara ngalaksa, pungsina pikeun ngungkapkeun rasa sukur ka Gusti pikeun hasil panén. Dina pagelaranana ngalibetkeun anu igel nya éta lalaki jeung awéwé. anu igel dimimitian ku lalaki anu igel saehu/saman, disusul ku awéwéna. pancéna pikeun ngalungsurkeun Dewi Sri jeung karuhun. Saterusna anu nyakséni pagelaran ogé biasana sok milu igel. Igel dina tarawangsa teu kaiket aturan-aturan poko, iwal anu nari saehu miboga simbol-simbol panghormatan pikeun Dewi Sri. Igel dina tarawangsa teu ngan saukur igel pisik tapi igel anu aya pakuat-pakaitna jeung métapisik saluyu kana kapercayaan anu igel. Jadi teu anéh upama anu igel tarawangsa sok teu sadar (trance).
Catetan[édit | sunting sumber]
Sumber rujukan[édit | sunting sumber]
- Ganjar Kurnia. 2003. Deskripsi kesenian Jawa Barat. Dinas Kebudayaan & Pariwisata Jawa Barat, Bandung.


text:
Ucing sumput
Ucing-ucingan nyaéta kaulinan néangan batur nu nyumput upama saurang jadi ucing. Biasana ucing ngitung heula méré waktu batur nyumput saacan kudu néangan kabéhanana. Aya rupa-rupa aturan.
Kaulinan ieu :petak umpet) kawentar di mamana, hususna di Indonesia. Nu maen pangsautikna 2 budak tapi tangtu leuwih loba leuwih rame. Salah saurang budak kapeto jadi jaga ku cara hompimpah jeung atawa suten.[1]
Cara ulinna, kabeh budak salian nu 'jaga' nyumput/nyamuni sabuni-bunina. Budak nu jaga boga pancen kudu nimukeun babaturanna ieu. Sacara umum, budak nu pangheulana kapanggih panyumputanna jadi jaga mun sakabeh budak geus kapanggih. Barudak nu geus kapanggih bisa mantuan neangan sesa baturna nu can kapanggih, bisa oge henteu gumantung aturan maen nu disatujuan samemeh maen.
Aturan maen nu sejenna biasana mah ngeunaan wewengkon nyaeta wates2 panjauhna hiji budak meunang nyumput/nyamuni teh diatur dina aturan maen teh nu disatujuan samemeh maen. Mun aturan ieu aya nu ngalanggar, budak nu ngalanggar otomatis ngagantikeun nu jaga, atawa jadi jaga di ronde saanggeusna mun manehna kapanggih pangpandeurina.
Variasi[édit | sunting sumber]
Aya ogé nu sarupa nyaéta ucing kaléng, ucing jibéh, jeung ucing bancakan.
Sumber[édit | sunting sumber]
- ↑ Paguneman Komunitas Urang Sunda di Internét di milis urangsunda@yahoogroups.com. Dideskripsikeun ku Yudi


text:
Alfabét fonétik NATO
Alfabét fonétik NATO nyaéta hurup fonétik atawa hurup éjahan NATO anu loba dipaké dina dunya radio-telefoni sacara internasional (kawas halna, ORARI di Indonésia). Hurup pengeja ieu dipaké pikeun komunikasi sora boh liwat radio boh telepon ku kabéh bangsa di dunya pikeun nyingkahan salah éjahan dina mendikte hiji suku-kata (utamana lamun kecap éta bermakna kritis sarta pohara penting).
Alfabét fonétik NATO ieu ogé loba dipaké ku pagawé agen lalampahan dina mendikte kode booking ti hiji tiket pesawat pikeun saurang penumpang anu meuli tiket di agen lalampahan kasebut.
Katut kecap (dina basa Inggris) anu ngawakilan unggal hurup dina abjad Latin:
- A - Alfa
- B - Bravo
- C - Charlie
- D - Delta
- E - Echo
- F - Foxtrot
- G - Golf
- H - Hotel
- I - India
- J - Juliet
- K - Kilo
- L - Lima
- M - Mike
- N - November
- O - Oscar
- P - Papa
- Q - Quebec
- R - Romeo
- S - Sierra
- T - Tango
- U - Uniform
- V - Victor
- W - Whiskey
- X - Xray
- Y - Yankee
- Z - Zulu
- 1-9 dibaca dina basa Inggris, kajaba 9 dibaca (NAIN-ER)